Romans 5
O'mosomu' Gele Ele'vole' Okunivo Aza Ve Lisihe' Ve Lo-ledeline' Ne'mi Gihile Lelita Mineline' Monovomu' Nene Paulo' Line' Gamazi1 Nemu' nene ezemu' gele ele'vole' unidoti' nene O'moso'mo ve lisihe' ve lo-ledavo mino O'moso'mo lelikumu' izebolo' molani' nene mateline' aka Guvetesi ve Izesu' Kilisito' velavo ne'mo nene O'mososi lezesi vovoteu' nene gamazisi nomivo lamine' none. 2 Ee, idise mela O'moso'mo nasahili' noo-lidivo none' aka nene a'mine Guvetesi ve ne'mo vele-ledavosa a'mingu' none. Ido' a'mingu' mino O'moso'mi emeni dameni lamine' nene mudise do leli' olosune lo a'minemu' nene gilingili ogo gizebo ogo lolize izo minaa' noune. 3 Ido' nemukovo' lolize izesa'mune. Laza geni initeli'mi lulou' minelone' ne'mo nene O'mosomu' gele ele'vole' ogo mino geni gehe do dizo minelone' amuzote do naba o-ledaa' neive lo gele mino geni inite' lelita miningu' nesi nene a'mine genimu' nene ha lolize izo minaa' noune. 4 Ido' O'mosomu' gele ele'vole' ogo mino geni gehe do dizo minelone' ne'mo nene O'moso'mo ninge lamine' iline' lemeni dameni nene do soto' o-ledeleseive. Ido' O'moso'mo ninge lamine' iline' lemeni damenisi minelone' ne'mo leli' nene O'moso'mo do eita oloseive lo laza gele mu'musi' olonido' nene do lisihe' o-ledaa' neive lo nesi nene gele none. 5 Ido' a'mine gele mu'musi' une' inite' nene vo haza ogavo lovozo ngelo ma helamolosune. Nene nanitekumu' ve. O'moso'mo ei' Sikalahu've lehize-lidine' ne'mo nene luteu' gono do O'moso'mo vauve elo lulo limine' ne'mi monovo nene do soto' ogo lelebizaa' neine' nenako nemu' nene a'mine gele mu'musi' une' inite' nene vo haza ogavo lovozo ngelo ma helamolosune. 6 Ido' O'moso'mo lulo vauve elo limive luvoni' nene neemu' luve: Laza nene O'moso e'metelonido' minamo lute gilizevosi ha nonivo O'moso'mo molani' gamene nene lisihe' ogavo Kilisito' nene a'mine O'moso e'metamunivemu' nene medelo hiline' ve. 7 Evene' lisihe' gehepeve nene bililisa navo ma evene' hamoli'mosi ezelo' medelo helelove lo ngelo ma lamoloseiha ma liline' nene laza amoso' inite' nene olosa lave lo ha gelelesune. Ido' evene' lamine' gehepevelokisi nene medeli evene' muki' nete ngeli ma hilamavo hamo hamolitevo' nene helaakumu' golise gilani' nene gili huli amuzo mili ma hililizahe lo gele nouve. 8 Ne neiha O'moso'mo lulo atoli'mine ogo leme neine' nene ne'mino do soto' ogo lelebizave: Laza nene ha lihimelo' ve nonivo Kilisito' aza evene' amiliza inite' gehepeve ogo lelito' medelo hiline' ve. 9 Nemu' nene ti' lo gelelesune: Kilisito' aza lelito' medelo lihimetemu' vanise've hulo helavo nemu' nene O'moso'mo idise ve lisihe' ve lo-ledavo none' nenako nemu' O'moso'mo evenekumu' izebolo' molani' nene Kilisito' do matosa lihime lemelinguti' do lu' izelingumu' nene mo gele mu'musi' olonido' o neive. 10 Ido' ne'mine noluvoni' nene nemu' noluve: Laza O'mososi biluva' ogo noningu' nene ei' O'moso'mi gipele nene lelikumu' helo O'mososi do hamo' o-lidine' nene mo amoso' inite' dani' nenako nemu' nene laza O'mososi do hamo' o-ledavo noningu' nene aza hilinguti' gohi minevo' alevo' o neine' ne'mo nene haza ilido' o neine' inite' ogo mudise do lu' izeleseive lo gele mu'musi' gehepeve olosune. 11 Ido' neevo' nevoba asi Guvetesi ve Izesu' Kilisito' ne'mino idise O'mososi do hamo' o-ledavo none' ne'mo nene O'mosomu' lolize izo minaa' noune.
Adamudati' Nene Helaa' Monovo Soto' Ogavosa Kilisitodati' Nene Helaakuti' Otosa Minevo' Minevo' Oga' Monovo Nene Soto' Ine' Ve Lo Paulo' Line' Gamazi12 Nemu' nene laza ti' lo gele none: Me misubou' lihime soto' ine' nene ve hamoli'mo do soto' ogavo a'mine lihime ne'mo nene helaa' monovo do soto' ine' ve. Ne'mine ogavo evene' muki' nene lihime daa' noune' nenako helaa' nene leli' mukita soto' o limine' ve. 13 Ee, Mose' lou' gamazi olihe soto' amivosa me misubou' nene evene' lihime daa' ani'za lou' nomida nene O'moso'mo lihime do molo-ngedamaa' neine' ve. 14 Ne neiha lou' nomine' gameneu' nene ado' Adamu' minidoti' mine do dizo vo Mose' lou' gamazi dani' gamenela nene evene' soto' igi mini'mi ave muki' ingine Adamu'ni O'moso'mo lo huko-dine' gamazi avuto' idi'mine igi lihime ma damani'za inginesi nene helaali'mi gesi mingukovo' mini hilaakovo' ani' ma neive. Ido' Adamu' neve nene alinge' soto' ilivemu' ha avazaha've ne'minosa nene soto' ine' ve.
15 Ne neiha a'mine evene' hamoli'mo api' ogo O'moso'mo lo huko-dine' gamazi avuto' ogo lihime dadoti' nene evene' muki' helaa' noune'za a'mine Adamu' lihime dani' nene ivile' goloso ivosa O'moso'mo nasahili' o-lidine' nene evene' hamo' Izesu' Kilisito' ne'mo haza gidini vauve elo a'mine nasahili' nene evene' mukito' do soto' o-lidine' nenako nemu' nene Adamu'ni O'moso'mo lo huko-dine' gamazi avuto' ine' ne'mi gihile nene atoli'mine ogo neivo ido' O'moso'mo nasahili' o-lidine' ne'mi gihile nene atoli'mine ogo neivo ato atoli'mine igi nizasive. 16 Ee, a'mine evene' hamoli'mo lihime dani' ne'mi gihile nene atoli'mine ogo neivo O'moso'mo haza gidini o-lidine' initeli'mi gihile nene atoli'mine ogo neive noluvoni' nene nemu' noluve: A'mine lihime hamo' dani' ne'mo nene O'moso'mo goni' o-ledo lihime lemaa' neine' nene do soto' ine'za laza gamazi've avuto' vai' oga' noune' neivosa O'moso'mo nene haza gidini o-lidine' inite' ne'mo nene aza gamazite do helo ve lisihe' ve lo-ledaa' neine' nene do soto' ine' ve. 17 Lamine', evene' hamoli'mo O'moso'mo lo huko-dine' gamazi gana' avuto' idoti' nene evene' laza helaali'mi gesi mingukovo' mino helaa' noune' nenako ido' ve hamo' Izesu' Kilisito' o-lidine' inite' ne'mo helaa' nene ivile' goloso ogavosa O'moso'mo vauve elo nasahili' o-ledelidoti' ve lisihe' ve lo-ledelive laza nene guvetesi ve ne'mine lolo' ogo minevo' minevo' ogovo' minelesune. 18 Nemu' nene ti' lo gelelesune: Ve hamoli'mo O'moso'mi gamazi avuto' idoti' nene evene' muki' nene O'moso'mo goni' o-ledo lihime lemelido' o none' ne'mino ve hamoli'mo monovo lisihe' gehepeve ogo molo idoti' nene O'moso'mo gamazite do helo ve lisihe' ve lo-ledavo evene' muki' minevo' minevo' ogo minelonido' o none' ma neive. 19 Ee, evene' hamoli'mo O'moso'mi gamazi gele hulidoti' nene evene' muki' lihimelo' vevo' lolo' une' ne'mino ve hamoli'mo O'moso'mi gamazi gele do osu' lidoti' evene' muki' nene ve lisihe' lolo' olosune. 20 Ne'mine o neiha O'moso'mo lou' gamazi've do soto' ine' nene lou' avuto' oga' monovo nene naba o'mo vo minelive losa do soto' ine'za lihime daa' monovo naba o'mo vo minida nene a'mine naba o'mo vine' votigile nene ivile' goloso ivosa O'moso'mi nasahili' nene atoli'mine ogo soto' ogo minine' ve. 21 Ido' ne'mine ine' nene nanitekumu' ve. Lihime daa' monovo ne'mo helaali'mi gesi mingu' hulo-ledavo a'mingu' mino helaa' noune' ne'mino Guvetesi ve Izesu' Kilisito' gono dani' ne'mo nene evene' lisihe' lolo' o-ledo O'moso'mi nasahilili'mi gesi mingu' hulo-ledavo a'mingu' mini minivo' minivo' ilizave losa ne'mine ine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Timothy 2
Paulo' Timoteo'ni Lo-dine' Gamazi1 Ido' naza gamazi gaka do lolongu' mene gana' neve nene ti' lo nolo-gimuve: Lingine nene O'mosolavo' laa' ilo. Ido' lengita inite' ma vise' igi ma nemukisi nene O'mosola laa' ilo. Ido' evene' ato ato' muki' nene hize ele' o-ngedelive li O'mosola laa' ilo. Ne'mine ilizangu' nene isaa' neve li-di opo'ni laa' ilo. 2 Ee, laza monoku' minine' monovolo' e'mete osu' lo O'mososi evenekisi monovo lisihekovo' o-ngedo mino goboni mili-lidamavo hongu lo laminovo' mineloningumu' nene guve'inesi ve nabamukisi ido' gizebo i-lidaa' gono daa' ave mukikumukisi nene O'moso'mo hize ele' o-ngedelive lo ezela laa' olone. 3 Ne'mine oga' olone' nene do lu' izaa' ive O'moso'mo ningivo lamine' ogavo mulunou' lamine' oloseive. 4 Aza nene evene' muki' lukuvo nalizaho ido' mono' gamazi gihile nene go'zi vai' lilizaho losavo' gele minaa' neive. 5 Naza O'moso'mo evene' mukikumu' lukuvo nalizaho lo gala gele minaa' neingumu' O'mosola a'mine alevemu' laa' ilizave noluvoni' nene O'moso ne mo hamokovo' neivosa ido' O'mososi evenekisi goholuso' mino kuku holo-ledo do hamo' o-ledaa' ive nesi nene hamokovo' neivosa noluve. A'mine kuku holo-ledaa' ive nene evene' minive Izesu' Kilisito' 6 ado' evene' muki' kuluhize-ledelingumu' meni've ei' oko'no hulo hilive nemu' nene noluve. Ne'mine ine' nene O'moso'mo evene' muki' lukuvo nalizahoo lo gala gele minine' nene gamene'velo' lisihe' ogo lelebizavo mo ningo gele none. 7 A'mine gamazi nene lo soto soto' ilinive aposolo lolo' iline lo O'moso'mo nele'mize molani' ve. Naza ne'mine noluvoni' nene mo sozasi lamuvoni'za mo lamineto' gehepeve noluve. Aza nene evene' heta ato' ve gamazi gihile lamine' apize ngeme ngeme' oga' anive lolo' ogo nanivo ingine gili ele'vole' ilizave losa nele'mize molani' ve.
Mono' Mulise Milalizangu' Vemohokisi Venekisi E'metilizani' Monovomu' Timoteo'ni Lo-dine' Gamazi8 Nemu' nene mono' mulise numudo' namado' mini'mi monangu' vemoho' ingine O'mosola nene laa' ilizave losa noluve. A'mine O'mosola lilisa a'ine di hozi lilizani' nene lihime'ine nomine' mini ngizebolo' nomivo engiku' lovo lolize ne'minesi nomivo minisa nene O'mosola lilisave. 9 Ido' a'mine'mine ogo venelite e'metilizani' monovomu' lo-gemelove: Vene' neve nene evenelite ma ningilizahe ningamilizahe li madu'ine zopovo nalava izi di ma'mine ma'mine igi oko'nido' nite' meni've dizo minine' inite' ngilisa gonolise inite' ato ato' meni've dizo minine' ngalulu' nehe ngolidunu' lili' ani' inite' nehe nevo'mine inite' ngilami ha evene' do upuho' o-ngedamiline' inite' laminekovo' ngilaa' ilizani' nene lamine' ve. 10 Ado' O'moso opo'ni laa' noune laa' ani' venelite igi mili ilizado' lisihe' o minine' monovo lamineto' e'meti igi mili minilizani' ne'mo neve nene engi' oko'nido' gonolise ne'mine nene mineleseive. 11 Vene' neve nene gelekele' gehepeve igi mini elese' iki mini gamazi nene di madu'ningu' milika' milika' igivo' minaa' ilizave. 12 Vene' neve nene vemoho' gamazi apize ngemaa' nehe vemoho' ngivile' o mino gizebo o-ngedaa' nehe ne'mine ilizangumu' nene gele ngemamo o'ove noluze. Vene' ingine elese' ikiivo' minilizave. 13 Nene Nanitekumu' ve. O'moso'mo gana' nene Eva'ni lolo' amo Adamu'ni nene gomu' lolo' ine' ve. 14 Ido' Satani'mo za gihilemu' golo izavo gele ladeni ive nene Adamu' nevoba asi Eva' gele ladeni ogosa Satani'mi gamazilo' gele do O'moso'mo line' gamazi avuto' ine' ve. Nemu' vene' neve nene vemoho' ngivile' ami elese' igivo' minilizave losa noluve. 15 Ne neiha vene' ingine Guvelesi vemu' gele mu'musi' i mini lu'ine ngemaa' monovolo' e'meti mini ido' lihime monovomu' olovo' i mini vene' lamine' gehepeve gili mini nizavo izipe gidaa' ilizangu' nene lukuvo ngemeleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


John 3
O'moso'mo Gizebo Ingu' Vo Holaa' Monovomu' Izesuki Nikodemoki Li Volelo' Melo' Asine' Gamazi1 Ido' ve ma minine' gulive Nikodemo' nene Halisaio' mono' laa' aveuti' mino Zuda veti kanisoleliti muliseuti' ve mino ve naba ne'mine minine'. 2 A'mine ve nene Izesu' neida holuka' ogo hetelo ti' lo line' ve: Tisazo, gaza ato' suno do soto' oga' naine' ne'mine nene ve mali'mo O'moso ezesi mino hize ele' o-damivo nene ngelo ma do soto' amoloseinako nemu' laza geikumu' nene O'moso'mo tisa' gono daline lo gimiselive ma ne nane losa gele none. 3 Ne'mine lavo Izesu' ti' lo line': Naza mo lamineto' gehepeve ti' lo nolo-gimuve: Evene' ma ingine O'mosolati' gohi soto' amilizani' nene O'moso'mo gizebo o neingu' nene mo keke' vi hilami ma ningamilisave. 4 Ne'mine lavo Nikodemo' ti' lo lo-imine': Evene' lodive ikeni' nete gohi nadisa soto' ilizave. Ize'ningi mulu'ningu' nene gohi visa ngeli ma soto' amilisave. 5 Ne'mine lavo Izesu' ti' lo lo-imine': Naza mo lamineto' gehepeve ti' lo nolo-gimuve: Ve ma nosolati' soto' igisa O'moso'mi Sikalahutatikisi soto' amilizave ingine nene O'moso'mo gizebo o neingu' nene mo keke' vi hilamilisave. 6 Evene' okodeuti' soto' oga' neine' inite' nene mo okode ne'minevo' soto' oga' neive. Ido' Sikalahutati' soto' oga' neine' inite' nene mo Sikalahuli'mi emeni damenisivo' nene soto' ogo minaa' neive. 7 Naza O'mosolati' gohi soto' ilizado' o neive noluvoni' nemu' nene upuho' ogo gaka muki' gelamozo. 8 Hepe' ne'mo huhu lo ma volosa gilida nene vaa' neive. Novivo gugu lo viline' nene ha gelelesaine'za nelati' ogosa nela novive lo ngelo ningo gelamolosane. A'mine'mine ogosa Sikalahutati' soto' ave nene soto' ani' aka ne ningamii igi mili iga' nani' initekovo' ningaa' nani' nenako a'mine hepe' ne'minisa nizave. 9 Ne'mine lavo Nikodemo' aza a'mido' do velepe' izo ti' lo longo' o-dine': Gaza nolaine' inite' me ve nadi' ogosa soto' ilingumu' nolane. 10 Ne'mino longo' o-davo Izesu' ti' lo lo-dine': Gei' nene Isilaele' aleve gozopoti' mono' apize ngeme'mo ogo minaa' anive ma nene naine'za mene initekumu' nene mo gelamane' neive. Olo. 11 Naza lamineto' gehepeve ti' lo nolo-gimuve: Laza gamazi laa' noune' nene mo gele minune' initekumukovo' laa' noune. Ido' laza lo soto' soto' oga' noune' inite' nene mo ningo gele none' initekumukovo' nene laa' noune. Ne'mine oga' noune'za lingine nene a'mido' ma gili limisa'mave. 12 Misubou' initeto' lo molo lo-lengemaa' uvoni' initekumu' nene gili ele'vole' isa'mani' nenako Okulumo' initeto' lo molo lo-lengemeloni' nene nadisa gili ele'vole' ilizave. nGeli ma gili ele'vole' amilisave. 13 Ido' Okulumoku' nene evene' hamolitesi ma dizi vi ningamave. Ma vi ningamani'za Okulumokuti' limuve O'mosolati' ve gihile nenikovo' nene a'mida mino ninge nouve. 14 Ido' Mose' Isilaele' aleve ebe' hadiveu' ngele'mizo moningu' nene gosihelite ngibilika' ngibilika' navo Mose' aza gosihe' ne'mi avazahalo' ma lolo' ogo za posilo' do otine' nene a'mine gosiheto' ningilizave nene hilami ve'ine gizi minilizave losa ne'mine ine' ve. Ido' ne'mine ine' ne'mini O'mosolati' ve gihile nenikumu' gili ele'vole' ilizave ingine nene minevo' minevo' ngemeni damenisi minilizave losa nenikisi nene a'mine'mine igi zalo' di oti-nidilizani' o neive line'.
16 Ido' Izesu' ne'mine line' nene nemu' line' ve: O'moso'mo me misubou' ve lulo limine' nene atoli'mine goloso ogosa lulo limidi'mo ei' gipele nene mo hamo' gehepeve minine'za ve ma ingine eikumu' gili ele'vole' ilizave nene vi tolovo ami minevo' minevo' ngemeni dameni dalisave losa a'mine gipele hamo' nene lehize-lidine' ve. 17 Ido' O'moso'mo a'mine gipele me misubouko imiseline' nene me misubouko aleve leli' nene goni' o-ledo lihime lemelive losa imiseline' nevoba asi me misubou' aleve leli' nene do lu' izelingumu' ve losa imiseline' ma neive. 18 Ido' ve ma ingine ezemu' gili ele'vole' ilizave nene O'moso'mo lihime ngemamoloseine'za ma gili imamilizave nene O'moso'mi gipele hamo' ma ne neive li gili imami ezemu' gili ele'vole' ami haza minani' nenako nemu' nene O'moso'mo goni'ine nene gomukuti' gele osu' lo neine' nenako lihime mo ngemelido' o neive. 19 Ido' lihime ngemeline' monovo nene ne'minemu' ngemeleseive: Labanali'mi meleho nene me misubouko ogani'za me misubou' aleve ingine nene monovo golosovo' igi mili minadi'mo labanali'mi lulou' minaakumu' gosele' ngebelavo liti'musou' minaakumu' ngumo helaa' ine' ve. 20 Evene' muki' monovo goloso daa' nave nene a'mine monovo golosote nene labanali'mo do soto' ogalive li labana' nene mehe'ine imisa labanali'mi lulou' nene imi hilisa'mave. 21 Ne'mine isa'mani'za monovo gihile laminekovo' igi mili minaa' nave muki' ingine ogo molo oga' noune' inite' muki' nene O'moso'movo' hize ele' o-lidivosavo' ogo molo oga' noune' nenako a'mine nene soto' ilive li labanali'mi lulou' imi hilaa' nave.
Zohane' Aza Izesu'nimu' Nene Mine'mo Dizovo' Neivo Naza Nene Mine'mo Lemelesuve Line' Gamazi22 Neloti' nene Izesu' aza izipahala zuhosi Zudaia misubouko vi mini evene' mono' noso holo-ngede'mo vo minivo minani' ve. 23 Ido' Zohane' nene noso vai' minida Salemi numuno ebe' avita minine' ebe' Ainoni nela nene azasi noso holo-ngede'mo vo neivo evene' nene ezela igi noso hilika' hilika' ani' ve. 24 (Ne'mine ani' nene Zohane'ni nene Helode' aza olihe galapuso numungu' hulo-damivosa ne'mine ani' ve.) 25 Ido' ne'mini noso hili-ngidi'mi vi nizasivo Zohane' izipahala zuhosi ido' Zuda ve masi noso holaakumu' gamazidunu' lovo ani'. 26 Ne'mine igisa Zohane' izipahala zuho ingine Zohane' neida vi ti' li li-imani' ve: Tisazo, Zodani noso hela holela nanivo ve ma geikisi neivo eze monovomu' lo soto' soto' abe. A'mine ve ma'mo nene evene' noso noholo-ngidivo evene' vai' goloso nene ezela nivave. 27 Ne'mine likevo Zohane' aza a'mido' ti' lo lo-ngimine': Okulumoku' minive O'moso ne'mo evene' ma lehize-damo noline' inite' nene asi'velati' amuzo molo ngelo damoloseive. 28 Naza ti' lo luvoni' gamazi ma nene langisetine mo gili nizave: Naza nene O'moso'mo do lu' izelive lo imiselelesa live ma ne nomuvoni'za asi O'moso'mo ha gomu' molo-deline lo nimiselive ma ne nouve luvoni' ma neive. 29 Ido' izeni ikani' vene' nene mo vanahidokovo' vaa' neine'za veneli'mi vanahi zuho ne'mo a'mine veneto' nene gizebo o-do neivo ogo elenahine do viline' nene gizebo o-do minelive aza izebolo' molamoloseive. Asi elenahine dalosa ogo vise liline' nolo've geleline' nene olize izeleseive. A'mine'mine ogo evene' nete neni' huli-nidi Izesuda nivangumu' nene naza nolize izo nouvo lu'neu' nene gulumo lise osu' nolive. 30 A'mine ve nene mine'mo dizovo' neivo naza nene mine'mo lemo mineloni' o neive.
Okulumokuti' Limive'mi Monovo31 Veletati' limive ne'mo nene evene' muki' livile' ogo dizo minive neive. Ido' ve ma misuboukoti' mene soto' ive nene misuboukoti' monovovo' ogo molo mino misubouko initekumukovo' nene laa' neive. Okulumokuti' limive evene' muki' livile' ogo dizo minive ne'mo nene 32 ningaa' neine' initekumukisi ido' gelaa' neine' initekumukisivo' lo soto' oga' neine'za a'mido' nene ma gili imisa'mave. 33 Ne neiha O'moso ne'mo ei' Sikalahu've emaa' neine' nene apa nite' ogo emamo mo eme osu' laa' neine' nenako nemu' nene a'mine O'moso'mo imiselive nene O'moso'mi gamazi gihilevo' laa' neive. Nemu' nene a'mine lo soto' oga' neine' initeto' gili imaa' nave ingine gili imaa' nadi'mo nene O'moso'mo gamazi gihile laminekovo' laa' neive li a'mine gamazi nene hize ele' iga' nave. 35 Meleho ne'mo nene gipele lulo eme osu' lo mino inite' mata' nene ei' anau' molo osu' lo neive. 36 Ido' gipelemu' gili ele'vole' iga' nave muki' nete nene minevo' minevo' ngemeni dameni nene mo di nizaha ve ma ingine a'mine gipelemu' gili ele'vole' ami gamazi've gili hulaa' ilizave nete nene minevo' minevo' minaa' ngemeni dameni nene ma di ningamilisave. Ne'mine ilisani'za engikumu' O'moso'mo izebolo' soto' ine' nene mo engita mine molosa mine do novive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 12
Sikalahuli'mo Monoli'mi Amuzo Ato Ato' Lehize-ledaa' Neingumu' Nene Paulo' Lo-ngimine'1 Ido' neze zuho mate, O'moso'mi Sikalahuli'mo monoli'mi amuzo ato ato' lehize-ledaa' neine' monovomu' nene gilami minikelizaze. Lo-lengemeloze. Gililo. 2 Lingine gomu' O'mosomu' gilami nizavo gatine hizi gopo lengele'mizi vadaa vada nene nanite' nge'meti vaa' ani' neve. Lingine soza o'moso gamazi lisa'mani' initekovo' nge'meti vaa' ani' nene mo gili nizave. 3 Ido' lingine a'mine soza o'mosovo' nge'metaa' ave nizanako ne'mo nene O'moso'mi Sikalahuli'mi monovomu' gilami nilisanako nemu' ma lo-lengemelove. Ve mali'mi lulou' O'moso'mi Sikalahuli'mo gono nodavo Izesungumu' nene dovo ledevoka ma lamoloseive. Ido' Sikalahuli'mo lulou' gono damivo minelive ne'mo nene Izesungumu' nene Guvelesi ve inite' mukito' gizebo o minive neive lo ma lamoloseive. Nemu' evene' ma ingine soza li O'moso'mi Sikalahu' aza luteu' gono nodavosa gamazi nolo-lingimune li nilavo ma nene soza nilahe lamine' nilahe nemu' gamazi'ninguti' nene ningi gili di soto' ilisave.
4 Monoli'mi amuzo nene ato ato' muki' neine'za a'mine amuzo lehize-ledaa' ive nene O'moso'mi Sikalahu' hamo' ne'movo' nene muki' lehize-ledaa' neive. 5 Ido' mono' gonolo' ve nene gono ato ato' muki' nene ha dalisani'za Guvelesi ve hamokumukovo' nene gono dalisave. 6 Ido' gono daa' amuzo nene ato ato' vai' goloso neine'za a'mine amuzo muki' do soto' ive O'moso hamo' ne'mo evenele mukito' nene do soto' o-ledavo gono've nene daa' noune. 7 O'moso'mi Sikalahu' ne'mo leli' muki' nene lele'mize lamine' ilingumu' monoli'mi amuzo ato atokuti' nene ize' molo O'moso'mi evenele nene hamo hamo' lehize-ledaa' neive. 8 Luvoni' ne'mino neine' nene neloti' ningo gelelesune. Ve ma nene Sikalahuli'mo hize ele' o-divo mono' gamazi nene otohato gamazi laa' neive. Ido' ve gohi ma nene a'mine Sikalahu' ne'mo mono' monovo gelaa' amuzo nene lehize-davo laa' neive. 9 Ido' ve gohi ma nene vauve elo gele ele'vole' oga' amuzo nene a'mine Sikalahu' maloti' daa' neive. Ido' hamo' Sikalahu' ma'mo nene evene' goloso galasa do guno o-ngedaa' amuzo nene evene' ato' gohi ma nene ha emeleseive. 10 Ido' ve gohi ma nene amuzo malehe inite' do soto' oga' amuzo nene emo ma nene O'moso'mi veleti' gamazi lo soto' oga' amuzo nene emo ve gohi ma nene gamazi ato ato' ize' molo O'moso'mi Sikalahutati' soto' ine' nene do kegeso ido' atokuti' soto' ine' nene ningo do kegeso lo soto' oga' amuzo nene emo ido' ve gohi ma nene no'ine ato atokuti' laa' amuzo nene emo ve gohi ma nene a'mine no'ine ato ato' do velepe' izo laa' amuzo nene emaa' neive. 11 A'mine ne'mine amuzo ato ato' muki' nene a'mine Sikalahu' hamo' ne'movo' nene do soto' ogo ei' lulolokovo' a'mine lemelesa gala giline' amuzo nene nani'mine amuzo lemelesa gilihe nene leli' evene' hamo hamo' nene ize' molo lemaa' neive.
12 Ido' ne'mino neive: Leli' okode nene inite' hamokovo' neine'za a'mine okodelo' minaa' nani' inite' gizede ade nevo'mine nene gulive'ine ato atokisi vai' muki' nizave. Ido' a'mine'mine ogo laza nene evene' muki' none'za laza Kilisito' evenele zuho nene Kilisitoda gi'mizo mino ei' oko'nolo' gizene ana inite' ato ato' nevo'mine nene lolo' ogo mino oko'no ne'minosa hamo' nene none. 13 O'moso'mi Sikalahu' hamo' ne'mo leli' mukita omo holavo laza muki' nene noso holokunivo a'mine Sikalahu' hamo' nene mo lute mukiku' nene gono do minavo hamo' zuho lolo' okune. Ee, lelikuti' linge ma nene Zuda ve nonivo ma nene heta ato' ve nGiliki ve nizavo ido' ma nene evene' malo' goboni ve nizavo ma nene ne'mine ami haza minikevo none'za laza evene' ato atoli'mine minunekisi nene hamo' zuho lolo' ogo none. Ne'mino nounako nemu' laza nene ei' Kilisito' oko'no hamo' ne'minosa nene none. 14 Ido' okode nene gizede ade gote vete inite' muki' nene neive. Okode nene lingelatikovo' nomive. 15 Nemu' nene gizede ne'mo naza nene ade ne'mine nomuvonako nemu' nene okode lingelati' nomuve lo gelo gizede'mo liline' nene gosoho' loloseinako gizede nene mo okode'mi lingelati' ne neive. 16 Ido' gate ne'mo naza nene vete ne'mine nomuvonako nemu' nene okode lingelati' nomuve lo gelo gate ne'mo liline' nene gosoho' loloseinako gate nene mo okode lingelati' ne neive. Ido' a'mine'mine ogo Izesu' evenele zuho ma nete linge ma gono daa' amuzo di minani' ne'mino ma damunako Izesu' evenele zuhouti' minamo nolosune lo ma lamolosune. Lazasi nene mo Izesu' evenelevo' nene none. 17 Ido' okode muki' nene vetevo' minidiniko inite' nene zalati' gilunidine. Ido' okode muki' nene gatevo' minidiniko inite' unuvo zalati' gilunidine. Ido' a'mine'mine ogo Izesu' evenele muki' laza monoku' hamo' amuzo do hamo' gono dunidiniko ma gono nene zamote dadine. 18 Ne'mine o neine'za ne'mino nomive. O'moso ne'movo' nene gizede ade gote vete inite' mata' muki' okodelo' neine' nene gono ato atoto' hulo-ngedelesa gilido' hulo-ngede'mo vo neive. Hulo-ngede'mo vo neinako Izesu' evenele lelikisi nene a'mine'mine ogo gono ato atoto' hulo-lede'mo vo neive. 19 Ne'mine o neine'za oko'de'mi inite' ato ato' gizede ade gote vete nene hamo' initekovo' minidiniko okode nene ma minamidine. 20 Minamidiba ne'mino nomive. Asi okodelo' gizede ade gote vete inite' muki' nene neivosa okode've nene hamo' lolo' ogo neive. 21 Ido' ade nene nomidiniko vete nene lamine' ha minamidiinako nemu' nene vete ne'mo ademu' geze nene minamiline' naza nene lamine' ha minelesuve lo ma lamoloseive. Ido' godote ne'mo gizedemu' gaza minamiline' naza nene lamine' ha minelesuve lo ma lamoloseive. Nemu' nene laza a'mine'mine ogo Izesu' evenele linge mamu' lingine gono dani' ne'mo leli' nene hize ele' o-ledesa'mine' nenako lingine minamilizani' nesi ha lamine' minelesune lo ma lamolosune. 22 Mo o'ove. Ne'mine loso' nene nomive. Okode linge mamu' ninge gehe-do nge lamida neive laa' nounida nene ma minamidiniko okode nene ma mine lamine' ogo minamidine. 23 Ido' okode'mi inite' mamu' nene inite' lamine' nomive lo gelo ma nene a'mida nene okodelo' inite' ma do hito do lamine' oga' noune. Ido' okode'mo ovozo hiline' inite' nene do hito gonolise oga' noune'za 24 lovozo amine' initeta nene ha soto' igi minaa' nave. Ne neiha okodelo' gizede ade gote vete ne'mine inite' mata' muki' ingine nene ge dovo ledevo' o-nede ne dovo ledevo' o-gede li ize' milami muki' nete ge nasahili' o-nede ne nasahili' o-gede livo' minilizave lo O'moso aza okode lingela ma lamine' o guno amine' gelo minida nene lamine' i minada nene ngivile' ivosa di lamine' i-ngidilizave lo okode nene do hamo' ogo do soto' ine' ve. 26 Nemu' nene okode lingela mulumo alumo inite' ma soto' ine' nene okode muki' nene mulumo makato' gilaa' nave. Ido' okode lingela ma di naba i-di ne'mine ani' nene okode linge malasi nene di hamo' igi ngolize izaa' nave. Ido' leli' okodela soto' oga' neine' monovo ne'mino Izesu' evenele zuho lelikuti' evene' ma ingine mulumo initeli'mi lulou' nizavo ma evene' lingela lazasi nene mulumo'ine gelo hize ele' o-ngedelone. Ido' a'mine'mine ogo lelikuti' evene' mamu' di naba i-dikevo ma nene evene' lingela lazasi nene a'minemu' lolize izo minelone losa noluve.
27 Nemu' nene Izesu' zuho lingine nene Kilisito' oko'no hamo' ne'mine mini oko'nolo' gizene ana golo vele nevo'mine inite've lili' igi ato ato' mini'mi vi mini ezemu' gono di lingine hamo hamo' ezela gi'mizi nizave. 28 Ee, ne'mine igi nizavo O'moso'mi zuhoti muliseu' gana' dizi minave nene aposolo minilizave lo O'moso'mo linge ma nene do ote-lede neive. Ido' a'midoti' nene eze veleti' gamazi li soto' iga' ave polohete nene minilizave lo linge ma nene do ote-ngede neive. Ido' a'midoti' nene Izesu' mono' apizi ngimaa' ave minilizave lo linge ma nene do ote-ngidine' ve. Ido' neloti' nene amuzo malehe suno di soto' iga' ave nene do ote-ngedo evene' goloso galasa di lamine' i-ngidaa' amuzo di minavesi do ote-ngedo ido' gonolo' gizebo lamine' ilizave nesi do ote-ngedo ido' evene' ma nene no'ine atokuti' gili lamaa' anguti' laa' ilizave nesi nene do ote-ngidine' ve. 29 Ne'mine ine'za lingine aposolo nene mukito' minani' nehe. O'moso'mi veleti' gamazi li soto' iga' ave nene mukito' minani' nehe. Ido' mono' apizi ngimaa' ave nene mukito' minani' nehe. Ido' amuzo malehe suno di soto' iga' gono nene mukito' dani' nehe. 30 Ido' evene' goloso galasa do lamine' o-ngedaa' amuzo nene mukito' di minani' nehe. Ido' no'ine atokuti' gili lamaa' anguti' nene mukito' laa' nani' nehe. Ido' a'mine gili lamaa' ani' no'ninguti' nene ma likevo mukito' di velepe' izi laa' nani' nehe. O'ove. Mo ne'mino nomive. Ne'mine mana'mine amuzo nene evene' mukito' di minamilisave. Linge nete ato' ma di minikevo ido' lingela nete nene ato' ma di minilisave. 31 Ne neiha lingine nene polohete lolo' oga' amuzo nehe mono' laa' amuzo nehe evene' do lamine' o-ngedaa' amuzo nehe ne'mine amuzo ato ato' muki' mini'mi vanguti' dizo noline' amuzo nene do minelone li amuzo milalo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 14
Izesu' Aza Evene' Oko'no Lulu Izive Ma Do Lamine' O-dine'1 Holise' gamene mau' Izesu' aza Halisaio' veti ve naba'ine mali'mi noso' nite' no neivo aza inite' ma do gopo ilingumu' ve li gizebo igi ningi minani'. 2 Ne'mine igi nizavo a'mingu' nene ve ma oko'no lulu izive nene Izesu' neida avita minine'. 3 Neivo Izesu' aza Halisaio' vesi ido' lou' gamazilo' sukulu naba li monikevesi nene ti' lo longo' o-ngidine': Leze lou' gamazite ne'mo nadive lo neive. Holiseku' nene laza evene' do lamine' o-ngedelobe ma do lamine' o-ngedamolone. 4 Ne'mine lavo ingine gamazi'inesi nomivo minani'. Ne'mine ikevo oko'no lulu izive nene do lamine' o-do hulo-davo vine'. 5 Ne'mine ogo ti' lo lo-ngimine': Lengikuti' ve mali'mi dongi ize've nehe bulumaka' ize've nehe holise' gameneu' galeseu' leme neivo lite' lo vo gono do gelelehe' ogo hulo hazala o-damilido' o neihe. 6 Ne'mine lavo ingine a'mine gamazilo' nene ngeli di ti'ni li-imamani'.
Okode Do'mo Lemo Minaa' Monovomu' Izesu' Line' Gamazi7 Ne'mine ikevo a'mine noso' nite' nalisa ave ingine nene evene' naba gelo holomo lamineto' minelone li minilisa navo Izesu' aza ningo gamazi ma ti' lo lo-ngimine': 8 Lingine nene ve mali'mo noso' nite' nabamu' elese molo-lengemavo niigi ma nene holomo lamineto' nene gomu' igi minamilo. Lengikisi makato' elese molo-lengede nolive ma lengi' lingivile' igi dizi nilizani' nene 9 aza elese molo-lingidive ne'mo ogo ti' lo lo-lengemeleseive: Lingine minani' holomolo' nene me vete minilizaze. Otilo. Ne'mine lavo lingine longovozo hili holomo mehe'nida nene minikelizaze. 10 Ve mali'mo noso' nitekumu' elese molo-lengemavo niigi ma holomo mehe'nida nene vi minilo. Ne'mine igi nizavo elese molo-lingimive ogo ningo zogone, holomo lamineta dizi minilo lo lo-lengedeleseive. Ne'mine ogavosa a'mine noso' niteta maka' vi minaveti ve'nido' nene mo dizi minave minilisave. 11 Ido' ne'mine noluvoni' nene nanitekumu' ve. Ve ma oko'ine di dizaa' ave muki' engi' nene O'moso'mo do leme-ngedeleseive. Ido' ve ma oko'ine di limi minaa' nave engi' nene O'moso'mo do dize-ngedeleseive.
Noso' Niteto' Evene' Elese Molaa' Monovomu' Lo-ngimine' Gamazi12 Ne'mine lo lo-ngemo noso' nitekumu' elese molo-dive nene ti' lo lo-imine': Noso' nite' gize vata' ogo molo evene' elese molalosa gelo ma geze alinge' elese mili-gidikevo ge noso' nitekalo' golo hizani' gelalize. Geze zuho gihile nilizahe ido' zogo veka zuho nilizahe ido' geze nanida heneni aleve minaa' nilizahe ne'mine aleve muki' nene elese molo-ngedamozo. 13 Asi noso' nite' gize vata' ogo evene' elese molalosa gelo ma nene goho' gahali' nilizahe gebili si'zi miniliza aleve nilizahe ido' ve'ine likive nilizahe ne'mine alevevo' nene elese molo-ngedezo. 14 Ne'mine iline' nene ingine a'mine noso' niteto' nene ngeli golo hizamavo O'moso'mo evene' lisihe' hilanguti' do ote-ngedeline' gamenelo' nene meni gemeline' nenako ne'mine iline' ne'mo gaza mine lamine' iline' akalo' minelesane.
O'moso'mo Elese Molo-ngedavo Gilisa Goseleka Lilizave Nene Noso' Nite' Naba nGemelido' Nene Mo Amilisave Lo Isilaele' Aleveti Monovo Lo Soto' Ogo Aneza Gamazi Line'
(Mataio' 22:1-10)15 Ne'mine lavo noso' nite' makato' ni minave mali'mo gelo Izesu'ni ti' lo lo-imine': O'moso'mo gizebo ingu' vo holo mino noso' nite' no minelonive leli' nene mine lamine' olone' akalo' mine molo none. 16 Ne'mine lo lavo nemu' aneza gamazi Izesu' ma ti' lo lo-ngimine': Ve mali'mo noso' nite' naba do va'va' olosa evene' muki' nene elese molo-ngimine'. 17 Elese molo-ngemavo noso' nite' naliza gamene nene alitavo gonou' ve nene a'mine elese molo-ngidive nene lo-ngemelive lo imiselavo vo ti' lo lo-ngimine': Lingine noso' nite' nene mo do va'va' ogaze. Alo. 18 Ne'mine lo lo-ngimine'za ingine mukito' vamoloniko lii api' igi amiliza monovomu' abelenga li-imika' li-imika' ani' ve. Mali'mo nene api' ogo ti' lo lo-imine': Agae, naza nene misubo ma meni hizuvoni' nenako a'mida vo ningeloni' o neive lo guvelesi ve nene lo-emezo. 19 Ne'mine lo lavo mali'mo ti' lo line': Agae, naza nene gono dalizani' bulumaka' teni meni hizo hulo nouvoni' nene gono lamine' dalizahe damilizahe lo ningelesa volosa nouze. Nemu' guvelesi ve lo-emezo. 20 Lavo mali'mo ti' lo line': Naza nene mo idise a'ne vene' dosa nouvonako nemu' nene vamoloni' o neive lo line'. 21 Ne'mine likevo gonou' ve aza lani' gamazi nene vo noso' nite' naba gize vata' ive nene lo-emavo aza izebolo' goloso molavo gonou' ve nene ti' lo lo-imine': Gaza nene numuno ebe' nabala aka ngomo' nabaku' nene vo goho' gahali' aleve ido' gize'ine a'ine goloso ine' ido' ve'ine likine' ido' gebili aleve nene ngele'mizo ano lo imiseline'. 22 Ne'mine lo imiselavo gonou' ve aza a'mine lido' ogosa ogo gizebo ve've nene ti' lo lo-imine': Ve nabo, gaza lo-nedaine' ma'mine nene mo okuvoni'za minaa' holomo linge nene lumo haza neive. 23 Ne'mine lavo noso' nite' gize vata' ive ve naba ne'mo gonou' ve ti' lo lo-imine': Gaza aka nabalo' vaa' ido' mine akau' vaa' ogo evene' nilizani' nene amuzo molo ngele'mizo do oganivo numu'ne nene vai' lilive. 24 Naza ti' lo nolo-gimuve: Naza gomu' elese molo-ngiduvoni' aleveuti' nene hamolitesi neni' noso' nitekuti' nene mo namilisave lo line'.
Izesu'ni E'meto Volo Ma Gele Vevese Mino E'meto Volone' Gamazi
(Mataio' 10:37-38)25 Evene' muki' goloso nene Izesu'ni e'meti nivavo aza mine velepe' izo ti' lo lo-ngimine': 26 Ve ma nenita igi gi'mizi minilizave ingine nene ize'ningine me'ningine vene' izipaha'ine ingine zuhomu' ido' engi' oko'inemukisi gilavo dizavo nenikumu' gilavo ngomo ma lemo mineline' nene neni' izipaha'ne lili' igi minamilisave. 27 Ido' ve ma mulumo inite' i-lidi lohoto' zalo' libilikelizave li gili a'manapa igi ne'metamilizani' nene neni' izipaha'ne zuho lolo' igi minamilisave. 28 Ido' lengikuti' ve malite numuno ha'na dizo mineline' numuno ma gizelone li gili ma ingine nene a'mine numuno gizelone' meni've nene vo dahe damihe li gomu' gati gilaa' nave. 29 Ne'mine igi gati ningi gilamilizani' nene alinge' posi di hizisa numuno gizilizani' inite'ine nene geto osu' lavo ngeli gizi osu' lamilizani' ogavo evene' ingine ningi gize' i-ngidi 30 ve mene gosoho' nite' di numuno ha'na di hizi ti' aha hulikevo go'nupo o neive lilisave. Nemu' nene ne'mine ikelizaze. Numuno ha'na gizili ma gomu' nene moni'ine nehe numuno giziliza inite'ine nehe nene vo dahe damihe li gati ningi gilaa' nave. 31 Ido' guvelesi ve mali'mo neze zuhosi guvelesi ve mali'mi zuhosi lovo hizelone lo geleline' nene olihe lovolo' vamo lovo di alizave engi' nene tuvedi tauseni (20,000) ami nizavo eze nene teni tauseni (10,000) amivo' do neine' nemu' engi' nene ha ngivile' olobe amolobe lo gomu' nene lulou' ize' molo gala geleleseive. 32 Ido' gala gilivo ngeli ngivile' amilizani' ine' nene lovo ve ingine hoto' olihe navo evene' ma lovo hizamoloningumu' nene gamazi do lisihe' olone lo ngimiselaa' neive. 33 Ido' a'mine'mine igi neni' ne'metilisa ilizani' nene ingine nanite' naniteli'mo kostim o-ngedelihe gomu' nene ningi gili minisavo' nene ne'metilisave lo noluve. A'mine'mine ogo lengikuti' ve mali'mo ei' inite' mata've muki' mehene emamiline' nene neni' izipaha'ne minamoloseive.
Leli' E'metelonido' Lisihe' O Mineline' Monovotemu' Nene Guvolo' Lo Molo Aneza Gamazi Line'
(Mataio' 5:13; Maleko' 9:50)34 Guvo nene lamine' neine'za a'mine guvo nene goloso ogavo lanite've osu' liline' nene gohi ma lamine' amoloseive. 35 A'ne'mine guvo nedunu' ne'mine mana'mine inite' ma amolosunako mo do hulolosune. Nemu' lingine gatine gili nge laa' ave ma nii ma nene gili lamine' igi gililo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 41 Ido' nemu' nene O'moso'mo evene' ma ingine mine gelaa' ebe'neu' nene vi hilalisave lo lo hukine' gamazi nene olihe ogo gihile izamivo a'mine'mi aka'vesi olihe tilamido' nene O'moso'mo lengikumu' gala gelosa lengikuti' evene' mamu' mo aka ivile' ikenako a'mingu' mo keke' vi hilamilisave lo gelalize. Laza ehe' ogo golise gelo minelone. 2 Ido' laza ehe' ogo golise gelelone' nene nanitekumu' ve. Mose' miningu' minani' aleve mono' gamazi lamine' li-ngimani' ne'mine igi lezesi li-limikevo none. Ido' a'mine mono' gamazi lamine' nene li-ngimi ngimi' avo gilani'za ingine a'minemu' gili ele'vole' igi e'metisa'madi'mo engita vo gihile izamo hize ele' o-ngedamaa' ine' ve. Nemu' nene laza engi' ani' monovo nemu' gelo golise gelo ehe' ogo minelone. 3 Ido' O'moso'mo ezemu' gili ele'vole' ami mehe'ine imaa' avemu' ingine mine gelaa' ebe'neu' igi mini gilamilisave lo lo hukokuve line' nenako nemu' nene a'ne'mine ve ingine mine gelaa' ebe'veu' nene vi hilamilizado' mini mili minikevo a'mine mine gelaa' ebe'veu' vo holalonive nene ezemu' gele ele'vole' ogo nonive leli' nene none. Ido' ingine O'moso'mi mine gelaa' ebe'veu' vi hilamani' nene mine gelaa' ebe've nomivosa nevoba asi aza okulumo' misubo do soto' ogo gono do osu' lidoti' nene mine gelo neine' nenako mine gelaa' ebe've nene mo neive. 4 Ido' O'moso aza mine gelo neive luvoni' nene O'moso'mo gamene sigisi (6) ne'mi lulou' gono davo gamene seveni (7) ine' nemu' nene mono' godolou' gamazi ti' li gizi nizani' ma neive:
Gamene seveni (7) ogavo gono've osu' line' nenako
neu' nene api' ogo mine giline'.
5 Ido' mine gelo neive li luhuvo gohi gizani' ma ti' lo line' neuko mo lo-lengemekuve:
Ingine nene mine gelaa' ebe'neu' nene igi mini gilamilisave.
6 Ido' naza gomu' lo-lingimuvoni' gamazi maloti' nene evene' ma ingine O'moso'mi mine gelaa' ebe'veu' vi hilalizani' aka nene ha ngolokovo' lo minivo minine' nenako ido' gomu' minangu' nene mono' gamazi lamine' li-ngimikevo gilave engi' nene a'mine gamazi gili ele'vole' igi e'metisa'madi'mo O'moso'mi mine gelaa' ebeku' nene ma vamani' nenako 7 a'mingu' vo holalone' gamene ato' gohi ma do kegeso molo-lidine' ve. Ido' a'mine gamene nene idise mine do nodizune' gamene ne neive. Ee, Mose' evene' ngele'mizo vine' gameneloti' kilisimasi vai' goloso ogo vavo a'mine gamenemu' nene idise mine do noune' gamene ve lo O'moso'mo Davidi' veleu' molavo a'mine lo-lingimuvoni' gamazi ma nene Davidi' ti' lo line' ve:
Lingine ei' nolo've idise a'mene ma nigili ma
lutine di a'manapa igi gili hulamilo.
8 Ido' Mose' helavo Zosuva' ezelo' medelo Kanaha misubou' ngele'mizo vine' mau' nene ingine mine gelaa' ebe' nene dadiniko O'moso'mo mine gelaa' ebeku' vo holaa' gamene ato' gohi mamu' alinge' ma lamidine. 9 Nemu' nene O'moso'mo gono've do osu' losa mine giline' ne'mine ogo eze evenele zuho mine gelelone' gamene nene lelikumu' ha gizebo ogo neive. 10 Ee, O'moso'mi mine gelaa' ebeku' vo holalonive laza nene O'moso'mo inite' mata' lolo' ogo osu' lo gono've hulo mine giline' ne'mino lazasi gonotesi hulo a'mida mudise aka vo mine gelelesunako nemu' nene O'moso'mi evenele zuho mine gelelone' gamene nene lelikumu' gizebo ogo neive. 11 Nemu' nene laza Mose' miningu' minani' aleve O'moso'mi gamazi gili huli e'metami a'mine mine gelaa' ebeku' vi hilamani' ne'mine ogo engi' ani' ne'mine olone' ne'mo a'mine mine gelaa' ebeku' nene vo holamo zovo' izo mau' vogalonge. Mine gelaa' ebeku' voloningumu' nene O'mosomu' gele ele'vole' ogo eze gamazi've nene amuzo molo gele do vo minelone.
12 Ee, O'moso'mi gamazi ne'mo nene gilizevo ogo haza minamo amuzo'vesi goloso mino gono dovo dovo' ogo mino bainati mite' velela ge'no mehenela ge'no gohe goloso minaa' neine' nene ivile' ogo gohe goloso neive. Ido' bainati mite' nene evene' hize sato sokulu' lo lulou' gehepeve vaa' neine' nene ivile' ogo a'mine O'moso'mi gamazi ne'mo luteu' vodeu' nene hize sokulu' lo vo holosa laza lute gateu' olosa gilune' initekumu' nene ize' molaa' neive. 13 O'moso'mo do soto' molani' inite' muki' nene haleki minilizado' ma minamavo aza ningesa'mine' inite' nene hamokisi mo keke' nizamave. Ee, leze monovote ize' molo-ledelive ei' velelo' nene inite' muki' hiti minami sotokovo' minaa' nani' nenako nemu' a'mine O'moso'mi gamazi nene amuzo molo gele do minelone.
Leli' Hize Ele' O-ledelive Eveneto' Medelo Mino O'moso Inite' Lehize-daa' Ive Nabate Dizo Minive Izesungumu' Lo-ngimine'14 Ido' eveneto' medeli mini O'moso inite' lehizi-daa' ave nabalitevo' mono' numuno nabau' lavolavo izi hukikani' nene di veseme' ili O'moso'mi mo'mosi'vevo' ve langu' dizaa' ani' ne'mine ogo O'moso'mi gipele Izesu' aza eveneto' medelo mino O'moso inite' lehize-daa' ive nabate dizo minive lolo' ogo okulumo' ivile' ogosa hozila O'moso'mi mo'mosi've gehepeve neida Okulumokuko dizo minine' nenako nemu' monote gele ele'vole' une' nene do amuzo molo do ngi lo do minelone. 15 Ido' monote nene do amuzo molo do ngi lo do minelone' nene eveneto' medelo mino O'moso inite' lehize-daa' ivete naba nene lemengu' ne'mi lulou' mino amuzote nomivo gilizevo ogo nonivo aza nene mulumote ningamo ninge mate-ledaa' ive minine' nevoba lelita lemengu' ato ato' muki' soto' oga' neine' ne'mino ezelasi nene emengu' ato atoli'mine soto' o-dine' nenako nemu' nene leli' mulumote ningelido' lisihe' o neive. Ee, lelita lemengu' soto' oga' neine' ne'mino ezelasi soto' ine'za aza neve lihime hamokisi ma damive. Ido' leli' mulumote ningelido' lisihe' o neine' nenako nemu' nene monote nene do amuzo molo do ngi lo do minelone. 16 Ido' eveneto' medelo mino O'moso inite' lehize-daa' ive nabate ne'mo leli' mulumote ningelido' lisihe' o minive aza nene O'moso neida leli' gamazite hize ele' olosa vo neine' nenako nemu' laza geni lebeleli gameneu' nene O'moso'mo isete izo ido' nasahili' o-ledo ha hize ele' o-ledeleseive lo a'mine geni lebeleline' inite' nemu' nene lovo' kiselevo' ogo lo-emeso' nene O'moso aza mo'mosi'velo' mino gizebo o-ledo nasahili' o-ledo minaa' neingumu' nene ha lo-emelone.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Peter 2
Soza Polohete Gomu' Minani' Ne'mine Soza Mono' Apizi nGimaa' Ave Alinge' Soto' Ilizaditi Monovo Lo-ngemo A'mine Ve Nene O'moso'mo Do Goloso O-ngedo Lihime nGemelingumu' Petolo' Lo-ngimine' Gamazi1 Ne neiha gomu' nene O'moso'mi eveneleliti vovo'ningu' nene soza polohetesi soto' igi minaa' ani' ve. Ne'mine iga' ani' ne'mine igi lengi' vovotingukisi nene soza mono' apizi lingimilizave soto' igi minilisave. Engi' nene monovo'ine di haleki mini lengele'mize goloso ilido' o mineline' soza mono' nene li soto' igisa engi' meni hize-ngidive Guvelesi ve nesi nene mehe'ine imilisave. Ido' ne'mine ilizadoti' nene O'moso'mo upuho' nite' ngiso do goloso o-ngedeleseive. 2 Ido' ingine ne'mine mana'mine monovo goloso gopo iga' ilizani' monovo'nido' nene evene' muki' nge'metilisave. Nemu' nene evenelite mono' aka gihile nene divi' ledivi' ilisave. 3 A'mine soza mono' apizi lingimilizave nene inite' gohi gohi dalone lii soza gamazi li-lingimilizadoti' nene lengitati' moni gelelehe' ilisave. O'moso'mo gozopo' aka'mila a'mine ve lihime ngemelesa line' nene hazamu' ma lamive. A'mine gamazi lokivo neine' nene okise ongamo ha neivo mo do goloso gehepeve o-ngedeleseive.
4 O'mosomu' nene ti' lo gele none: Angelo' linge ma lihime dani' nene ise'ine izivoba asi seni nala' ize-ngedosa lihime ngemeloni' gamenemu' gizebo igi liti'musoukovo' minilizave lo galese naba mo homiu' gehepeve ngimisele neive. 5 Ido' ma nene ti' lo gele none: Gamene aka'mila minani' alevesi ise'ine izamo evene' goloso misubo vaiku' mini'mi monani' muki' nene nosodunu' molo hite-ngedo ngebele gese' ine' ve. Ne'mine ine'za a'mine gameneu' nene evene' eiti (8) ado' monovo lisihekumu' lo soto soto' oga' ive Noakisi ido' evene' gohi sevenisi nene alete molo do ngu' izine' ve. 6 Ido' ma nene ti' lo gele none: Sodomi alevesi nGomola alevesi ido' numuno ebe'ine nesi nene O'moso'mo lihime ngemo do velepe' izo lenehevo' miniliza akalo' ngele'mize molavo ne'mine ani' ve. Ne'mine ine' nene ezemu' gilamave soto' o-ngedeli initeli'mi avazaha ne'mine do soto' ine' ve. 7 Ne'mine ogo aza ve lisihe' Loti'ni nene a'mine ve goloso ingine monovo goloso i'mi angumu' nene muluno hukidi'mo lulo zovo' izo mininguti' nene do u' izine' ve. 8 Ee, a'mine ve lisihe' engi' vovo'ningu' mino ingine monovo lamine' avutokovo' i'mi i'mi vi nizangumu' nene ningo gele'mo vine' ne'mo eze lulo lisiheku' nene gamene gamene mulumo geni naba bele'mo bele'mo vo minine' ve. 9 Ido' O'mosomu' ne'mine lo gele none' nenako nemu' nene laza ti' lo gelelesune: Guvelesi ve aza evene' lisihe' ngemengu' soto' o ngemelinguti' do ngu' izaa' monovomu' nene gele mino evene' goloso nene lihime'ine abeleni ogo ngeme'mo vo mino mukito' goni' o-ledeline' gamenemu' gizebo ogo lihime'ine do minaa' monovo nesi nene mo gele neive. 10 Ido' a'mine lihime ngemelive engikuti' nene oko'ine'mo lanite' giline' monovo goloso gehepevelo' e'meti mini evene' naba'mi gizebolo' mini gamazi've gili di minaa' monovomu' gosele' iga' ave nene lihime naba ngemeleseive.
A'ne'mine ve ado' a'mine soza mono' laa' ave engi' nene gamazi gilami hokolize' igi engi' lu'nidokovo' iga' ave mini hozila dizi minave nabamu' nesi nene ngehelele izamivo mini engi' nesi nene divi' ledivi' i-ngidaa' nave. 11 Ne'mine iga' naha O'moso'mi angelo' nete a'mine nene ngivile' igi mini evene' naba amuzo'inesi nizani'za ingine neve nene divi' ledivi' i-ngidi Guvelesi vela goni' i-ngidisa'mave. 12 Ne neiha a'mine ve nene ize gulo ido' nama gaha ga'ine nomivo minani' ado' evenelite ngimiselo ngebelaa' ido' ngebelaa' olonido' soto' igi minaa' naani' ne'mini mini ingine gilamani' initekumu' nene divi' ledivi' igi laa' nave. Nemu' nene ize gulo nama gaha ngebelaa' noune' ne'mine ogo O'moso'mo a'mine ve nene do goloso gehepeve o-ngedeleseive. 13 Ee, evene' di goloso ilizado' nene O'moso'mo golo hizo do goloso o-ngedeleseive. A'mine soza mono' laa' avete gilavo labana' ele minine' gamenelo' noso' nite' naba nii noso ni'mi vi minaakumu' nene lanite' goloso ve li gilaa' nave. Ingine lengikisi maka' noso' nite' ni mini di gopo'napa i-lingidi gotine izaa' naangumu' nene ngolize izi mini lengi' muliseu' nene longovozo hililiza nite' goloso lili' ikeve. 14 Ingine vene' ma ningani' nene ma duvo lii gumine dika' dika' igi lihime daa' monovo nene engitati' osu' losa'mivo monoku' amuzo'ine nomive nene lihime monovou' ngimimise' igi di vaa' igi mini mumuzo' oga' monovomu' api'napi' igi save naba di minani' nenako nemu' nene O'moso'mo usi' ize-ngedelido' i nizave. 15 Ingine aka lisihe' nene huli vi gopo igi nimonani' nene Bosole' gipele Balaamu' vine' akalo' nene e'metikeve. Ado' monovo golosoloti' meni dalingumu' umo hilive ma'mi monovolo' e'metikevosa nene noluve. 16 A'mine Balaamu' ne'mo nene monovo lamine' avuto' ingumu' O'moso'mo elemine' ve. A'mine elemine' nene gamazi lamaa' ine' inite' dongi ize ne'mo nene evene' laa' noune' nolouti' gamazi lo-emo a'mine poloheteli'mo negi inite' olosa inguti' nene do o'ove lo-dine' ve.
17 A'mine soza mono' laa' ave nene noso hinipiniku' goko' lavo haza galesevo' minaa' neine' ne'minesi ido' hepeli'mo limuso hubu lo do vavo goline izamaa' neine' ne'minesi nene nizani' nenako ne'mo nene monoku' ma hize ele' i-lidisa'mave. Nemu' nene O'moso'mo liti'muso atoli'mine ogo ize minine' ebeku' vi hilalisave lo a'mine liti'muso ebe' nene salani molo-ngede neive. 18 Ne'mine noluvoni' nene nemu' noluve: Ingine gamazi naba gele vine' gihile've nomine' gamazi li evene' ma ladeni igi igi mili minaa' nave engikuti' idise a'mene olovo' nave nene okode'mo lanite' gelaa' neido' gopo geligeli igi e'meti minaa' monovo nedunu' nene gohi ngimimise' iga' nave. 19 A'mine ve ingine a'mine ngimimise' ani' aleve nene ti' li li-ngimaa' nave: Leli' le'metilizani' nene lingine inite' mali'mosi nene igi mili ilizani' akatine nene hize tile-lengedamivo goboni ve ne'mine ma minamilisave. Ne'mine li li huki-ngidaa' naani'za engi' neve nene lele'mize tolovo oga' inite' monovo goloso ne'mo nene a'nido' davo ne'mi goboni ve mini milikeve. Ido' goboni ve minikeve noluvoni' nene inite' mali'mo zatuho' o-ngidivo a'mine inite' igi mili iga' ilizave neve nene mo a'mine initeli'mi goboni ve lili' i nizani' nenako nemu' nene noluve. 20 Ee, evene' malite Guvetesi ve do lu' izaa' ive Izesu' Kilisito'nimu' giladoti' nene me misubou' minine' monovo goloso evene' lute do goloso o-ledaa' neidoti' nene olovo' igisa gohi a'mine monovou' vi hili mutuho ngatuho igi minilizani' nene gomu' goloso igi minilizado' mini milani' ma nene ivile' ivosa alinge' nela nene di goloso gehepeve igi minilizado' mini mili minilisave. 21 Ee, O'moso'mo lo-lidine' gamazi ma li-ngimikevo gilisa a'mine gamazi gili huli mehe'ine ma imado' nene golo hizo lihime atoli'mine ogo ngemelido' o neine' nenako ingine nene a'mine aka lisihekumu' nene ma gilami minadiniko a'mine lihime do dizo ngemeline' votigileloti' nene lemosa lihime ngemelido' minadinako ne'mo nene mo lamine' ngomo ma idine. 22 A'mine ne'mine ve nene mono' godolou' ti' li gizikani' malo' nene vo milise' ogave:
Gulo ne'mo muso velo do huline' inite' nene gohi vo naa' neive.
Ido' ma nene:
Ize nene nosou' ongo-dekunivo gohi vo gohiku' gomo gomo izo ongaa' neive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 4
Laza Nene Inite' Lamine' Minamo Ha Misubo Somo Ne'mine None'za A'mine Misubo Somo Ne'mi Lulou' Nene Inite' Lamine' Tamine' Gehepeve Minelido' O Neine' Ne'mino Leli' Luteu' nene Inite' Lamine' Tamine' Ado' Kilisitokisi Ei' Monovo Danava've Lamine' Masi Nene Neive Lo Paulo' Line' Gamazi1 Ne'mino neine' nenako O'moso'mo asi've lulo lamine' lemosa a'mine mono' gono lamine' mene lemavo do do vo minaa' nouningu' nene gosele' ogo muludeu' goloso ogavo ma hulosa'mune. 2 Laza nene monovo goloso suno' daa' naani' ne'minemu' nene mo amolosune lo mo mehede emekune. Laza evene' ma nene go'ine izo O'moso'mi gamazi lamineli'mo lido' lamo do ato' ogo lo-ngemesa'mune. Asi evene' muki' leli' monovote nene ize' mili ningi hehe lilizangumu' ve lo O'moso'mi velelo' mino gamazi gihile laminekovo' nene lo soto' ogo ngelebizaa' noune. 3 Ido' a'mine O'moso'mi gamazi lamine' lo soto' none' nene ma hito noline' nene mo vi tolovo ilizado' mini mili nizavelavo' nene hitosa mineleseive. 4 A'mine me misubou' aleve vi tolovo ilizave nene O'moso gihileloti' do eita medele-ngedavo gelekele' i-di nizave Satani ne'mo nene O'moso gele vive gehepeve Kilisito'nimu' guvele'vesi minine' gamazi lamine' ne'mo nene hize labana' ele-ngedavo labana've ningikelizave losa a'mine O'mosomu' gili hulaa' aveti lu'ine'mi vele nene do like-ngidine' ve. 5 Ido' Izesu'nimu' gamazi ve luvoni' nene nemu' luve. Laza leli' nene le'metilizave losa ne'mine gamazi nene lo-lengemaa' nounivoba asi Izesu' Kilisito' nene Guvelesi ve ne neize. Ei' nene e'metilo losa nene lo-lengemaa' noune. Ido' la'lisetemu' nene laza Izesu'nimu' gelosa lengito' gelekele' izipe ne'mine nene none losa lo-lengemaa' noune. 6 Ne'mine noluvoni' nene nemu' noluve. O'moso gozopo' aka'mila liti'muso izo miningu' labana' soto' ilive live ne'mo nene O'moso neni' nemeni dameni nene Izesu' Kilisito' veleloti' soto' neivosa a'midoti' nene ningi gililizangumu' ve losa luteu' nene hize labana' ele-lidine' ma neive.
7 Ne neiha a'mine gamazi lamine' tamine' luteu' do nonive laza nene haza nite' heneni milaa' ani' somo misubodunu' lili' ani' ne'mine nene none. Ido' somo ne'mino haza nite' none' nene lelito' minine' amuzo atoli'mine goloso neine' neve nene lelitati' minamine'za asi O'mosolati' neine' nene soto' o minelive losa nene somo ne'mino haza nite' nene none. 8 Laza nene geni ato ato' gehaa' noune'za ne'mo nene aka vamaato' ma lele'mize molosa'mive. Ido' geni inite' lelita minaa' neingumu' nene gate muki' gelaa' noune'za a'mine ne'mo lute gate do gopo gehepeve ogo ma hize tile-ledesa'mive. 9 Ido' libililisasi nene vise' i-lidaa' nani'za O'moso ne'mo ma hulo-ledesa'mive. Ido' libilikevosasi nene lemo ongaa' nouba goloso gehepeve nene ma dosa'mune. 10 Neve nene laza mo Izesu' helaato' mine molo mino monaa' ine' ma'minosa nene nomonune. Ne'mine oga' noune' nene lelitoti' nene Izesu' minevo' alevo've neine' ma nene evene' muki' ningilizave losa nene ne'mine oga' noune. 11 Ee, laza nene vetesi ha noune'za Izesu'ni do minuningumu' nene gamene gamene helaa' akalokovo' lele'mizi milaa' navo minaa' noune. Ne'mine oga' noune' nene a'mine helaa' neine' okodeloti' mene Izesu' minevo' alevo've neine' nene soto' ogavo ningilizangumu' ve losa nene ne'mine oga' noune. 12 Ne'mino neinako helaa' ne'mo nene lelita gono nodani'za ne'mine idi'mo minevo' minevo' oga' monovo ne'mo nene lengiku' gono nodave.
13 Ido' ve mali'mo gamazi ma line' mono' godolou' minine' ne'mo nene lelitokisi vo do neive. A'mine gamazi nene ti' lo lo neive:
Naza gele ele'vole' ogo nouvoni' nenako nemu' nene naza lo soto' nouve.
Lazasi nene a'mine'mine ogo Izesu'nimu' gele ele'vole' o minosa nene lo soto' oga' noune. 14 Ne'mine oga' noune' nene a'mine Guvelesi ve Izesu'ni hilinguti' do ote-dive ne'mo nene Izesulesi maka' do ote-ledo lengikisi nene do ei' velelo' o-ledeleseive lo gele minosa nene ne'mine oga' noune. 15 Ido' laza ne'mino mulumo alumo geni inite' geho none' nene ha lengi' lamine' ilizangumu' ve losa nene ne'mine ogo none. Ido' ne'mine ogo none' nene O'moso'mi nasahili' ne'mo evene' mukita nene voka' voka' ogovo' neivosa a'minete nene O'moso opo'ni lika' lika' i'mi viivo' nizavo eze guvele nene vo naba goloso o'mo vo minelive losa nene ne'mine oga' noune.
Me Misubou' Ningaa' Noune' Inite' Osu' Laa' Neine' Malo' Nene Lehete Amo Alinge' Dalone' Inite' Osu' Lamiline' Malo' Nene Gele Mu'musi' Ogo Mino Geni Lelita Neivosi Nene Gosele' Lebelamivosa Minaa' Noune Lo Paulo' Line' Gamazi16 Ne'mine o neine' nenako nemu' nene laza gono daakumu' gosele' osa'mune. Ee, okode losuvola amuzote neve nene labuluvo olosa api' o'mo novivosi gamene gamene lute nene gosoho' oka' oka' o'mo novive. 17 Naza ne'mine noluvoni' nene laza ne'mine mana'mine geni muki' leli' gehelone' o neine' nene mo ngomo ha nite' mino gamene li'nibemukovo' ne neive. Ido' a'mine ne'mo nene inite' naba a'mine geni muki' nene ivile' ogo minine' ado' minevo' alevo' lamine' goloso osu' lamiline' nene do soto' o-lede'mo novive. 18 Ee, laza ninge none' inite' muki' nene gamene li'nibemukovo' minosa nene osu' laa' neine'za ningamune' Okulumoku' inite' nene minevo' minevo' inite' nizave. Nemu' nene ninge none' initeto' nene lute gate molamo asi ningamune' initeto' nene lute gate molaa' noune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 10
Evene' Malite Paulo'ni Di Limi-di Lani' Gamazilo' Nene Aza Do Velepe' Izo Ei' Monovo've Hize Ele' Ogo Line' Gamazi1 Neni' Paulo' nene Kilisito' aza hongu lo muluno laminekisi minine' mamu' nene gele mino agae lo gatine do gamazi ma lo-lengemelove. Ee, lingine linge malite nenikumu' nene leli' vovoteu' mino gamazi amuzo molo lo-lemelido' minamo honguvo' lo minaa' neiha vo mala mino luhuvo gize-lidingu' nene gasava ve ne'mine lolo' ogo mino olo' lo vine' gamazivo' laa' neive li li-nidaa' ave neni' nene agae lo ti' lo nolo-lingimuve: 2 Neni' monovo'nemu' giluvoni' nene naza nehelele izamivo mino ve linge ma lelikumu' nene ha me misubou' veliti monovolokovo' e'metaa' nave li li-lidaa' ave nene ha do lisihe' o-ngedelodo' o nouve lo gele nouve. Ne'mino nouvoni' nenako lengita ogo gasava ve ne'mine mino amuzo molo-lengedaaloze. Ne'mine olodo' o minine' gamazi nene mo hulilo. 3 Lamine' laza nene mo ha misubou' ve none'za monoli'mi lovou' lovo oga' noune' nene me misubou' vete iga' ado' do molo lovo osa'mune. 4 Nene nanitekumu' ve. Laza lovo oga' noune' inite' nene me misubou' initedunu' lovo amo asi O'moso'mi amuzosi minine' inite' ado' biluva' alete molo-ngedeline' gamazi'ine nene hupu' ize hulilido' o minine' amuzo nene do none. 5 Ee, gamazi'ine bele hulo ido' O'moso'mi monovomu' ningi gililizani' aka hize tilaa' neine' amuzo malehe gamazi'ine naba nesi nene ha belo do'mo lemaa' noune. Ido' evenelite ga'ine gilaa' inite'ine muki' nesi nene doosa a'mine ga'ine gilaa' inite'ine nene Kilisitoda do gelekele' o-ngedaa' noune. 6 Ido' ingine nene mudise lelito' gelelekele' gehepeve ikevo ma laza nene evene' linge ma gamazi gili hulika' hulika' ado' ado' nene golo hizo lihime ngemeloningumu' nene mo do va'va' ogo none.
7 Lengi' vetido' soto' mene soto' o neine' inite' nene ningahe ningamave. Alo' ningilo. Evene' ma zaho nolihe aza eikumu' nene naza Kilisito' evenele nouve lo gele ele'vole' o minelive ne'mo lelikumukisi nene naza Kilisito' evenele nouvoni' ne'mino inginesi nene Kilisito' evenele nizave lo gele minelido' o neive. 8 Ido' Kilisito' evenele nouve lo noluvodo' nene imine' moloo loloni' votigile ivile' ivosa Guvelesi ve'mo nimine' amuzo nene do naba ma oloni' nemukisi nene novozo ma helamolosuve. A'mine amuzo Guvelesi ve'mo nimine' nene do goloso o-lengedelongumu' nene nimivoba asi monoku' hize ele' o-lengedelongumu' nene nimine' ve. 9 Ee, Guvelesi ve'mo nimine' amuzo nene novozo helamo ha do naba oloni'za naza luhuvo nite' gize-lengedaa' nouvongu' nene golise lengemeline' gamazivo' gizaa' nouvoni' gelalive losa nemu' nene gele nouve. 10 Nene evene' linge nete ti' li laa' nangumu' nene noluve: Aza luhuvo gizeline' nene amuzo malehe gamazi genivesi gamazi gizaa' neiha ei' omo neivo ningelone' nene oko'no gilizevo o vine' mino gamazi've line' nesi nene amuzo'vesi nomine' gamazi laa' neive laa' nave. 11 Ne'mine li laa' ave nene ti' li gili minilizave: Lengikisi maka' minamo luhuvo nite' gizeso' nene a'mine luhuvo niteku' gamazi amuzo molo gize nolone' ne'minosa laza linginela ogo hetelo ogo molo olone' nene a'mine luhuvo niteku' lolone' ne'mino gehepeve ogo molo olosune.
12 Lengita minave linge nete nene engi' oko'ine di dizi dizi' igi evene' ma ne none laa' nave. Laza engikisi lelikisi nene do milise' ogo ningo engito' lisihe' o none lo mo keke' lamolosune. Engikumu' nene lehelele izamine'za ingine nene engi' monovo ize' mili ningaa' nani' nene O'moso'mo line' gamazisi di milise' igi ningami angise'ine gilaa' nani' gamazisi nene di milise' igi ningi ize' mili mo evene' naba none li negi suno daa' nanako nemu' nene laza engito' lisihe' o none lamolosune. 13 Leli' monovotemu' do naba olone' nene lisihe' o neine' votigile nene ivile' ogo gohi ma do naba amolosune. Ido' leli' gono dalonido' nene O'moso'mo asi've laka'ni molo-lede neive. A'mine laka'nitelokovo' mino gono daa' noune' neemukovo' nene do naba ogo lolosune. Ido' lengita vo gono dune' ma nene a'mine O'moso'mo laka'ni molo-lidine' nene mo a'midasi vo do neivosa nene dune. 14 Ee, laza lengita ogo Kilisito' gamazi lamine' leli' neve gana' api' ogo lo-lingimune' nenako nemu' nene lengita gono dune' nene do naba oloningumu' O'moso'mo molo-lede neine' votigile nene ivile' amolosune. 15 Evene' atolite dani' gonomu' nene leli' okode do dizo O'moso'mo molo-lede neine' votigile nene ivile' amolosuune'za laza lengikumu' nene ti' lo gele mu'musi' o none: Lingine O'mosomu' gili ele'vole' ani' nene mo amuzo molo'mo vo neivo leli' gonote ne'mo lengita nene vauve elo vo naba ilive. 16 Ne'mine ogavo lengi' mehedida minine' misubolasi nene vo evene' gohi masi nene Kilisito' gamazi've lamine' nene lo-ngemelesune. Ne'mine olosune'za laza evene' malite vi gono dikengu' nene vo gono damolosune. Ido' evene' malite gono dangumu' leli' okode nene do dizamolosune. 17 Nemu' mono' godolou' ti' li gizi nizani' ma neive: Ve ma aza ei' oko'nomu' olize noizeline' ne alamo Guvelesi ve neemukovo' nene olize izelive. 18 Mene noluvoni' nene nemu' noluve: Evene' gihile minelive nene ei' oko'no do dizaa' ive minelivoba asi Guvelesi ve'mo do naba o-dive ne'mo nene evene' gihile mineleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 13
Banabasiki Sauloki Mono' Gono Di Ebe' Mala Vilisive Li Di Oti-ngidani' Gamazi1 Izesu' evenele zuho ma Adiokia ebeku' minani' nete vovo'ningu' O'moso'mi gamazi li soto' igi apizi ngimaa' ave linge minani' nene gulive'ine Banabasi' ve ido' Simeoni' ado' gulive gohi ma Gonobu' ve lo minine' nesi ido' Lukio' aza Kilene ebekuti' ve ido' Manaeni' aza guvelesi ve Helodekisi uvoloho akunolo gili gana gana naba asive nesi ido' Saulokisi ve. 2 A'mine ve nete monokumu' noso' nite' malise igi mini O'moso opo'ni li gono've nidavo O'moso'mi Sikalahu' ne'mo ti' lo lo-ngimine': Banabasiki Sauloki gono dalisive lo do nenita uvongumu' nene a'mine ve ne di kegesi mili-nidilo. 3 Lavo noso' nite' malise igi O'mosola li mini a'ine godo'nido' hiti di kegesi-ngidi ngimiselikevo vasine'.
Banabasiki Sauloki Kipilo Ailaniu' Mono' Li-ngimi'mi Vasine' Gamazi4 Ingine O'moso'mi Sikalahu' ne'mo ngimiselavo Seleukia ebeta lomi vi sipiu' dizi Kipilo ailaniu' vasine'. 5 Kipilo ailaniu' vi heteli a'midaa minine' ebe' Salami neu' vi Zuda veti mono' numuno minido' minido' O'moso'mi gamazi li soto' igi li-ngimasine'. Ido' ne'mine igi nizasivo Zohane' ado' gulive've gohi ma Maleko' ve lo minine' ne'mo gelekele' o-ngedo hize ele' o-ngedo minine'. 6 Ne'mine igi Salami ebe' huli Kipilo ailani lumola ivile' igi vi Pahosi ebeku' hetelani'. 7 Heteli nela Zuda ve ma aza mino soza gamazi lo soto' ogo minaa' ive ma gulive Bala Izesu' ve lo minine' ma ningani'. A'mine ve nene Kipilo aleveti guve'inesi ve naba gulive Selegio' Paulo' aza galau' vevese minine' minani' neivo maka' minasine'. Guvelesi ve Selegio' aza Banabasingi Saulongi elese molo ngemo O'moso'mi gamazi gelelesa longo' longo' o-ngidine'. 8 Ne'mine ogavo a'mine ve nene Elimasi' (mene gulive'mi monovo ti' lo neive: Ani' amani' ogo minaa' ive ve.) A'mine ve aza engi' gamazi lasido' nene guvelesi ve'mo gele ele'vole' olosa giline' nene hulilive lo a'mine gamazilo' e'menga lo-ngimine'. 9 Ne'mine ine'za Saulo' gulive gosoho' Paulo' ve lo minine' nene O'moso'mi Sikalahu've ne'mo lulou' gono davo vonu' gisili hize-de mino 10 ti' lo lo-imine': Gaza Satani'mi gipele mino soza saza lo evene' go'ine gohi izo lisihe' amani' inite' mata' ogo inite' lamine' muki' lovo o-ngemaa' anive gaza Guvelesi ve'mi aka lisihe' nene do gopo' napa' oga' naine' nene alo' hulamane. 11 Nemu' Guvelesi ve'mo amuzolotunu' gebelavo veka likavo gamene ma alingu' holi'mi labanala ma ningamo haza minelesane. Nolivo noline' velesi lite' lo limuso ne'mine gele vine' ne'mo velelo' liti'muso izavo analo' di monilizavemu' vise' ogo minine'. 12 Ne'mine ogavo soto' ine' inite' ningo misubou' veti guvelesi ve aza Guvelesi ve'mi monokumu' giline' gasava hizavo gele ele'vole' ine'.
Pauloki Banabasiki Pisidia Misubou' Adiokia Ebeta Gono Dasine' Gamazi13 Paulo' ve ido' ezesi monavesi Pahosi ebe' huli sipiu' dizi Pamahilia misubou' Pelega ebeta vi hetelani'. Heteli Zohane' aza hulo-ngedo Zelusalemi numuda do tine' molo vine'. 14 Ne'mine ogavo ingine Pelega ebe' huli vi Pisidia misubo'mi gahevela Adiokia ebeta nene vi hetelasine'. Heteli mini holiseku' nene Zuda veti mono' numungu' dizi minasine'. 15 Nizasivo Mose' gizine' gamaziuti' gati O'moso'mi gamazi li soto' iga' ave polohetelite gizikani' gamazi mauti' gati mono' gizebo ve ingine elese mili ngimi ti' li li-ngimani': Zogole zuho matise evene' leze mulude do gili' lo-ledeline' gamazi lengita ma neivo ma ma li-limilizo. 16 Ti' li li-ngimikevo Paulo' aza oto elese' iki minilizave lo ana do oto avazaha ogo ti' lo line':
Isilaele' alevesi ido' evene' linge ma O'mosomu' golise gilaa' nani' masi lingine gililo. 17 O'moso aza Isilaele' aleve lezemu' eze zuho minilizave lo avotemotine do kegese-ngedo Aigita misubouko venenga ve gili nizavo do amuzo molo-ngedo neivo hizi hutile' ani'. Ne'mine ikevo goboni mili-ngidi minanguti' amuzo molo ngele'mizo ebe' hadivelo' novivo 18 ingine goloso nite' i'mi vangumu' gosele' belamivo gizebo o-ngede'mo vo neivo kilisimasi foti (40) ogo vine'. 19 Ne'mine ogo Kanaha misubou' evene' gulive'ine ato atokisi zuho seveni nene ngebele gese' ogo engi' misubo'ine nene avotemotine ize' molo ngemavo go'nido' go'nido' di nizavo kilisimasi fo hadeti fifti (450) ogo vine'. 20 Ogo vavo gizebo ve do kegese-ngedo hulo-ngedavo mini'mi nivavo alinge' O'moso'mi gamazi lo soto' ilive Samuveli soto' ine'. 21 Soto' ogo neivo avotemote ingine guvelesi ve naba lolo' ili ve mamu' longo' ikevo O'moso'mo Benizamini' a'vopilemo' zuhouti' ve ma Kisi' gipele Saulo'ni do soto' o-ngedavo Saulo' aza guve'inesi ve lolo' ogo neivo Kilisimasi foti (40) ogo vine'. 22 Alinge' nene Saulo'ni do hulo-do Davidi'ni do soto' ogo guve'inesi ve lolo' ogo minelive lo do ngimine'. Ido' ezemu' ti' lo line': Naza Zesai' gipele Davidi' nene neni' vo'nelo' minive minavo ninguvoni' ve. Aza na'nise giluvodo' inite' ogo molo oloseive lo line'. 23 Ido' O'moso'mo Davidi'ni lo huko-dine' gamazi ma do gihile izo a'mine ve'mi a'vopilemo' zuhouti' ve ma Izesu'ni nene Isilaele' aleve do lu' izelive minelive lo ele'mize molani'. 24 Ido' Izesu' nene olihe gono've api' ogo damivo Zohane' aza gomu' ogo lo soto' ogo Isilaele' alevekizo, lingine lutine di velepe' izi lihimetine huli mono' noso hilalizave lo lo-limine'. 25 Ti' lo lo-lemo gono've do pelelesa noogo ti' lo lo-ngimine': Lingine nenikumu' gili O'moso'mo do lu' izelive lo imiselelesa live nehe li laa' ani' ma nene o've naza a'mine ve ne nomuve. Eze nene alinge' nave. Naza lemo minuvoni' a'nemineli'mine eze dizo minive'mi gizeneloti' suu've nene ngelo apase hulo-delohe lo line'.
26 Zogone zuhokizo, Abalahamu' a'vopilemo' mate, ido' lingine heta ve mini O'mosomu' golise gili ezela gi'mizi minaa' nani' nene leze do lu' izelive lo mene gamazi lelikumu' ogo huline' ma ve. 27 Zelusalemi alevesi engi' gizebo ve'inesi Izesu' monovo ningi gili lamine' ami O'moso'mi gamazi li soto' iga' ave polohetelite gizikani' gamazi nene holise' mukiku' gataa' nani' nesi gili lamine' ami Izesu'ni gonito' ele'mizi mili helelive lani' ne'mo a'mine gizikani' gamazi di gihile izani'. 28 Lihime've nomivo ingine heleline' ne'mi monovo ma di soto' milamani'za hazamu' Pilatoda ti' li lani': Gaza bililo lanivo amilite bililizave lani'. 29 Ne'mine igi mono' godolou' ne'mine i-dilizave li ezemu' gamazi gizi nizani' malo' nene i-dikevo helavo lohoto' zaloti' apasi di galese izi-dani'za 30 O'moso'mo hilave engi' mulise'ninguti' do ote-dine'. 31 Do ote-davo engita soto' oka' oka' ivo ezesi maka' nGalilaia misubolati' duvi Zelusalemi ebeku' vi minave eze ningika' ningika' igi nizavo gamene muki' ine'. Ido' a'mine ve nete ningangumu' idisesi eze gamazi've li soto' igi evene' li-ngimaa' nave. 32 Li-ngimaa' navo lazasi gamazi lamine' mene lo-lengemo O'moso'mo Izesu'ni do ote-do avotemotinemu' gamazi lo huko lo-ngidine' nene nga'vopilemo' lelikumu' ogo mo do gihile izani' ma ve losa nemu' nolo-lingimusive. Do ote-dingumu' nene mono' godolou' Sam naba tu neu' ti' lo gize neine' ma neive:
34 Idise naza gei' maho lolo' ogo neni' gipe'ne gei' nene nane lo
do ote-giduvoni' ve.
Ido' Izesu'ni hilinguti' do ote-davo a'minguko gohi tine' molo vo gelesamiline' o neive. Nemu' nene O'moso'mo line' gamazi ma ti' lo gize neive:
Ele'vole' gamazi lo
Davidi'ni lo huko lo-duvoni' inite' lamine' nene lehize-lengedelesa nouve.
35 Nemu' ne gamazi gohi ma Davidi' aza O'mosomu' line' mene ti' lo neive:
Lu'ne geita molo gelekele' o-giduve neze hulo-nedanivo
oko'ne geleso unuvo amoloseive.
36 Davidi'nimu' mo gele none. Aza minine' gameneu' O'mosomu' ogo gelekele' o emo gono gamazi lo-dine' nene do osu' lo helavo avolomotine galese izi-ngidado' galese izi-dikevo oko'no geleso unuvo ine'za 37 geleso unuvo amive nene zaho neve. O'moso'mo do ote-dive ma ve. 38 Neze zuhokizo, nemu' lo-lengemeloze. Gili guni i minilo. A'mine ve'mo aka've do soto' ine' mamu' nene O'moso'mo lihimetine hulo-lengedelive lo gamazi've nolo-lingimusive. Ido' a'mine ve Izesu'nimu' gili ele'vole' ilizani' nene lihimetine muki' Mose' lou' gamazi gizingu' gilite-lengedamiline' o minine' nene O'moso'mo gilite osu' lo-lengedeleseive. 40 Ehe, O'moso'mi gamazi li soto' iga' ave polohetelite gizani' gamazi mau' gize neine' nene lengita soto' ogo gihile izalive lo nolo-lingimusize. Gizebo igi minilo. O'moso'mo line' gamazi ma ti' lo gize neive:
41 Agae, neni' gono'nemu' nene ha nite' ve li gilaa' nave lingine gililo.
Lingine nizani' gameneu' mene amebe gono dalosuvonako
a'minemu' nene li ngolo' li li-lingimilizanikisi
a'minemu' nene ngeli gili ele'vole' amilizani' nenako
nemu' nene lengehelele izivo mini sizaga li hili minilo lo gize neine' ma ve.
42 Paulo' ne'mine lavoo mono' numunguti' limi nasivo evene' nete holise' mau' nene igi idise lasine' initekumu' ihe' li-limilisine' nehe li longo' i-ngidani'. 43 Ido' evene' mono' numunguti' limi hutile' igi nivi Zuda ve linge masi ido' Zuda veti monoku' vi hilave linge masi evene' muki' Paulongi Banabasingi nge'meti nivavo ingine O'moso'mi mulumo nasahiliku' nene ele'vole' igi minilizave li ga'ine dasine'.
44 Ne'mine ikevo holise' mau' ebe' me'ninge ngomosi' ma numuda nizavo vai' goloso O'moso'mi gamazi gililisa ani'. 45 Vai' goloso ikevo Zuda ve nete evene' muki' ani' ningi ve'ine mulolo' ingihi Paulongi ido' Banabasingi lukehe naba ngibili Paulo' line' gamazi nesi ataize li di'mi limi-ngidi divi' ledivika li minani'. 46 Divi' ledivika li minikevo Pauloki Banabasiki gamazi livi' kiselivi' igi ti' li lasine': Lingine Zuda vemu' gomu' api' ogo O'moso'mi gamazi lo-lengemelone' o neivosa lo-lingimune'za lingine a'mine gamazi vasa izi hulikenako lingine O'moso'mo minevo' minevo' lengemeni dameni nene o've lo lengemamili inite' igi minani' nene langise idise di soto' ikeve. Nemu' nene laza heta ato' vela volosusive. 47 Nemu' nene Guvelesi ve'mo ti' lo lo leme neine' ve:
Gaza nene
heta ato' veliti lamu livi'ine ne'mine lolo' ogo mineline lo
gele'mize molokuve.
Ado' misubo lumola minave nesi lukuvo nalizani' aka nene gei' ngelebizeline lo
gele'mize molokuve.
48 Ti' li likesivo heta ato' ve ingine gili mulu'ningu' lamine' gili O'moso'mi gamazi'vemu' opo'ni li sizaga li-dani'. Ne'mine ikevo minevo' minevo' ngemenisi minilizave lo O'moso'mo gelo do gizeka' ine' aleve ingine gili ele'vole' ani'. 49 Ne'mine ikevo a'mine misubou' nene Guvelesi ve'mi gamazi ne'mo buu lo monine'. 50 Buu lo monine'za Zuda ve ingine a'mine ebeku' vene' ma dizi mini Zuda veti mono' numungu' mono' gili minani' nesi ve naba minanikisi mulu'ningu' hizikevo Paulongi Banabasingi gobonga li-ngidi numuno ebe'ninguti' ngimiseli hulikevo vasine'. 51 Vilisa nivi monovo'ine gililizave li avazaha igi hungo' mili gize'nidoti' u'musupo nene okoho' izi huli Ikonio ebeta vasine'. 52 Nivasivo Izesu' evenele zuho Adiokia ebeku' minani' ingine O'moso'mi Sikalahu' ne'mo lu'ningu' gono do neivo mulu'ningu' lamine' gili ngolize izi minani'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 28
Izesu' Hele Mininguti' Otine' Gamazi
(Maleko' 16:1-10; Luka' 24:1-12; Zohane' 20:1-10)1 A'mine Zuda vete mine gelo minaa' une' holisete Salele nene ogo vavo Sadeu' go' lolosa neivo Malia' Mangadala numudati' nesi ido' Malia' ma nesi a'mine gonoso galese nene vi ningilisa vasine'. 2 Ido' nivasivo a'mine gonoso galesela mimi' naba goloso ine'. Neivo Guvelesi ve'mi angelo' ma lemo ogo a'mine gonoso galeselo' geheni naba nene ehuso' ogo do hulo a'mido' mito' minine'. 3 A'mida nene gopa'na gopa'na oga' ine' ne'mine labanalasi neivo genegana'veloti' nene mokono' goloso elo silingenge'ni hulo minine'. 4 A'mine angelo' ningadi'mo ami pilisi ve ingine ngehelele goloso izo luvoluvo goloso izi amuzo'ine gulu' gelavo hilave ne'mine igi minani'. 5 Ne'mine ikevo angelo' aza vene' sita' ti' lo lo-ngimine': Lengehelele izamivo. Lingine nene Izesu' lohoto' zalo' bili hilavemu' vise' nasine' nene gele nouvoni'za 6 aza nene meu' nomive. Mili-dangu' me igi ningilizo. Gomu' lo-lingimine' ma'mino aza mo oto vave. 7 Nemu' nene lite' li vi ei' izipahala zuho nene ti' li li-ngimilizo: Hiline' mati' mo oto lengi' lingivile' ogo nGalilaia misubola gana' vo hetelo neivo a'mida ningilisave li li-ngimilizo. Mo a'ne lo-lengeme nouve. 8 Lavo ngehelele izine'za ngolize goloso izi a'midati' lite' mate' li Izesu' izipahala zuho li-ngimilisa loti' izi vasine'. 9 Ido' Izesu' aza vene' sita' nene akalo' nivasivo votene' ogo ne nasihe lavo ingine vene' sita' igi oso'molo izi-di opo'ni lasine'. 10 Ne'mine ikesivo Izesu' aza lo-ngimine': Lengehelele izamivo. Vi neze zuho nGalilaia misubola vi a'mida neze ningilisave li vi li-ngidilizo.
Zuda Veti Evene' Naba Nete Izesu' Hilinguti' Otine' Gamazimu' Ataize Li Li-ngimani'11 Api' igi nivasivo ami pilisi ve gonoso galeselo' gizebo minave ingine Zelusalemi numuda vi eveneto' medeli mini O'moso inite' lehizi-daa' ave naba nene a'mine inite' soto' ingumu' nene li-ngimani'. 12 Ido' a'mine eveneto' medeli mini O'moso inite' lehizi-daa' ave naba nesi ido' mono' gizebo ve nesi mulise mili gamazi li volelo' melo' igi ami pilisi ve moni ningimi ti' li lani': 13 Evenelite hilinguti' mo otave li gilikelizave. Ne'mine li-ngimilo: Okise ongo noningumu' izipahala zuhote igi gonoso ma gumine di vikeve li li-ngimilo. 14 Ido' guvetinesi ve ngamanilo' gizebo ve naba ne'mo a'mine gamazi geleline' nene gono dami okise ingangumu' goni' o-lengedo lihime lengemalive lo gamazitunu' mulunou' hizekunivo isetine izavo linginela gamazi ma minamoloseive. 15 Likevo a'mine moni di li-ngimani' ne'mine igi ami pilisi ve nete Izesu' izipahala zuho igi gonoso gumine di vikeve likevo a'mine lani' gamazi nene Zuda vetida buu lavo idisesi ha gili nizave.
Aposolo Leveni (11) Izesu' Mono' Gonolo' nGimiseline' Gamazi
(Maleko' 16:14-18; Luka' 24:36-49; Zohane' 20:19-23; Aposolo' 1:6-8)16 Ido' Izesu' izipahala zuho leveni (11) nene nGalilaia misubouko vi Izesu' lo-ngimine' golo ma minida vi 17 Izesu'ni ningani'. Ido' eze ningave nete gubi' izi imi opo'ni lani'za linge ma nete hele neinguti' ngelo alihe li ga'ine sita' gilani'. 18 Ne'mine ikevo Izesu' aza izipahala zuho nizada ogo ti' lo lo-ngimine': Okulumokuko minavesi ido' misubouko minavesi ingine muki' neze nene gelekele' i-nidi minilizave lo O'moso'mo amuzo mo neme neine' ma ne neive. 19 Nemu' nene misubou' misubou' moni evene' zuho ato ato' muki' nene neni' evene'ne zuho lili' igi ne'metilizave li mulu'ningu' hizi Me'neho ido' gipele neni' ido' Sikalahu've lamine' nesi leli' gulivetelo' noso mili-ngidi mono' noso hili-ngidilo. 20 Hili-ngidi naza ne'mine igi, igi mili minilo lo lo-lingimuvoni' initekumu' li-ngimi inginesi a'mine sunovo' igi mili minilizani' aka nene ngelebizi apizi ngimilo. Ne'mine igi nizavo naza nene hize ele' o-lengedo linginesi gamene gamene havo' mine do vo me misubou' minilizani' gamene osu' lavo gamene naba alido' nesi nene lengikisi ha minelesune lo lo-ngimine'.
Moda ve
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 3
O'mososi Maka' Hamo' Gono Nodune Lo Paulo' Line'1 Ido' neze zuhokizo, naza lengita ogo minuvoni' gameneu' nene lingine mono' gilamani' haza vete iga' adi'mine igii igi mili minii Kilisito' monovo danava've ne'mine nene olihe igi mili ami izipe ngomo ne'mine minani' nenako nemu' naza evene' ma O'moso'mi Sikalahuli'mo lo-ngimido' igi mili minavo ne'mo ga'ine lapa nomine' minave engi' mono' lo-ngemaa' uvodi'mine ogo lingine ma lo-lengemelodo' amivo 2 amuzo malehe gamazi ma lo-lengemamuvoni' ma ne neive. Haza lapa nomine' izipe amine nani' ma'mino lo-lingimuvoni' ma neive. A'mine gameneu' nene ozohote naa' ani' noso' niteto' nene lisihe' amani' nenako idisesi nene olihe lisihe' amave. 3 Lingine nene mono' gilamaveti monovo'ine ne'mido' nene ha e'metivo' vi nizave. Lingine lengiku' nene ge nivile' ogani ne givile' ogani li lukehe igi lolize hizaa' naangumu' nene noluve. Ido' ne'mine iga' nani' nene mono' gilamaveti monovo'nido' gehepeve nie'meti engi' ne'mine nizani' ma neive. 4 Ee, lolize hizi malite Paulo'ni noe'metune nilavo malite Apolo'ni noe'metune li laa' nani' nene mono' gilamaveti monovo'nido' nene nie'metave. 5 Lingine leli' nene hizi ho'li-lidi Apolo' nene evene' naba ve ido' Paulo' nene evene' naba ve li nanimu' laa' nave. Ne'mine mo lamilo. Laza nene haza gonolo' ve mino Guvelesi ve'mo gonote limido' limido' nene gono nodusivo a'mine gonoteloti' gihile've nene lingine Kilisito'nimu' gili ele'vole' ani' nene nizave. 6 Ido' naza nene ve ma mine gosoho' zuho' ive ma'mino mino O'moso'mi gamazi nene gana' lo-lingimuvoni' ma neive. Ido' Apolo' nene mine gizebo ve mino mine naba ilive lo noso ohizo lepe lepe ve ne'mino mino neni' gonolo' imine' molo O'moso'mi gamazi masi nene ogo lo-lingimine' ma neive. Laza nene gono daa'nivo' dokusivo O'moso asi've ne'mo gonote nene do gihile ize-lidine' ma neive.
7 Ve ma monoku' mine zuho' oga' ive nesi ido' mine gizebo ve ne'mine nesi nene haza inite' ve. O'moso ei' hamo' gihile do soto' oga' neine' neevo' nene inite' naba goloso neive. 8 Mine zuho' okuvosa mine gizebo ogo noso ohizo lepe lepe oga' neive nesi nene hamoli'mine ogo lisiheto' nosive. Nemu' nene gono dusine' votigilelo' votigilelo' laza hamo hamo' menite dalosusive. 9 Laza nene O'mososi maka' hamo' gono nodunivo lingine nene O'moso'mi mi've ne'minisa nene nizave. Ido' gepe' gamazi ma ato' nene O'moso'mo numuno do hizine' ne'minisa ne nizave.
10 O'moso'mo a'mine numuno nene do hizelesa gala giline' nemu' neni' nene nele'mize lamine' o-nido a'mine numuno gizelongumu' ve lo numuno lamine' gizaa' ave ne'mine lolo' o-nidavo nemu' nene a'mine numuno gizaa' ave nete numuno gizaakumu' ga'ine lamine' gilaa' nani' ne'mido' e'meto simeni lolo' ogo numuno do hizaa' ebe' amuzo malehe lamine' do lisihe' ogo lolo' okuve. Ne'mine okuvo evene' ma ingine nene a'mido' numuno nigizave. Nigizanako ve ma aza a'mine simeni lolo' uvodo' nene numuno gizelove loo ma do goloso ogalive. Mo ninge guno ogosa gizelive. 11 Numuno do oto gizaa' simeni lamine' nene ngeli ato' keke' mo lolo' amilisave. Numuno do oto gizaa' simeni lamine' nene mo neize. A'midokovo' nene numuno di oti gizilizave. Naza nene O'moso'mi numuno gizo do otaa' simeni nene Izesu' Kilisito' ei' hamo' nene neive losa noluve. 12 A'mine simenilo' O'moso'mi numuno nigizi mono' eze evenele li-ngimaa' nave ingine nene gono lamine' daa' nahe apa nite' iga' nave. Ne'mi monovo nene mo soto' oloseinako nemu' mono' li-ngimilizani' nene gamazi gihilevo' li-ngimilizave. Ladani igi li-ngimikelizave. Numuno nene oloku' lamiline' inite' minevo' minevo' inite' lamine' ngoli moni ido' siluva' geheni ido' geheni lamine' nevo'mine initedunu' gizilizahe ido' oloku' liline' inite' minevo' minevo' amiline' inite' za ne'mine ido' me'nihe ido' angaba nevo'mine initedunu' gizilizahe ne'mi monovo nene gamene nabalo' O'moso'mo do soto' oloseinako ha soto' oloseive. Gonolo' ve hamo hamoliti gono'ine'mi monovo nene do soto' olosa a'mine numuno di huli gizada gizada nene vite' oka' oka' ogavo olo' ne'mo lo'voto ne'mi monovo do soto' oloseive. 14 Ne'mine ogavo numuno lingela lamiline' nene a'mida gono di numuno gizave gizave nene gono'ine lamine' dado' meni dalisave. 15 Ido' numuno lingela lo osu' liline' nene a'mido' gono dave dave nene meni ngemamivo hazavo' minilisave. Ee, engi' nene O'moso'mo do ngu' izeleseiha evene' ma nene inite' mata'ine oloku' lavo inite'ine nomine' ne'mine mini hazavo' minilisave. Ee, O'moso'mo ei' gono've dunido' dunido' nene gono lamine' dahe damahe lo ize' molo-ledeleseinako gono goloso do nolone' nene a'mido' meni lamine' lemamoloseive.
16 Lingine muki' nene do nubuho ogo O'moso'mo neni' kekeize numu'ne ve lavo ei' Sikalahu've nene lengiku' mino molo neive ma nene nizave. Lingine a'minemu' nene gilamani' nevoba mo gili nizani' ma neive. 17 O'moso'mi numuno nene lengi' nene nizave. Ido' a'mine nene kekeize numuno nenako ve malite di goloso ilizani' nene O'moso'mo do goloso o-ngedeleseive.
18 Ido' me misubou' aleve nete lengikumu' gilavo otohato ve minani' noline' nene O'moso'mo lengikumu' gilivo lingine nene otohato ve nizave lo gele noloseive li gili lutine golo izamilo. Lengitati' evene' malite laza nene me misubou' gamazi otohato o minine' nene gele vevesunive otohato ve none li gili nilizani' nene O'moso'mo gilivo me misubou' alevete otohato gamazi ve li gilaa' nani' nene negi gamazi ve lo gelaa' neine' nenako nemu' nene otohato ve gihile lolo' ili ma nene ti' ogo monilize. Me misubou' aleveti ve'nido' nene negi ne'mine lolo' igi minilo. Ido' misubou' alevete otohato gamazi ve li gilaa' nani' nene O'moso'mo gilivo negi gamazi ve lo gelaa' neingumu' nene mono' godolou' ti' li gizi nizani' ma neive:
Otohato ve ga'ine gili nge li mini evene' go'ine izaa' nevo'mine navo
aza do soto' o-ngedo otohato ga'ine gilani' nene do gopo o-ngedaa' neive.
20 Ido' gamazi gohi ma ti' li gizi nizave:
Guvelesi ve aza otohato ga'ine gilaa' avete gilani' ga'ine nene
mo gele neive.
Ne'mine ogo ga'ine gilani' nene haza nite' ve lo gelaa' neive.
21 Nemu' nene lingine ho'li ato ato' mini mono' lo-lengemaa' unive haza evene' none' leli' hamo hamokumu' nene mono' lo-lemaa' ive naba nene e'metaa' noune' nenako evene' linge lengi' nene lingivile' ogosa none li lingine mulise ato ato' mili mini okodine di dizaa' nani' nene mo hulilo. 22 Inite' muki' nene mo lengi' initetine neine' nenako evene' leli' hamo hamokumu' nene evene' nabate ve li okodine di dizaa' nani' nene nanitekumu' ne'mine iga' nave. Ee, ado' neni' Paulo' ido' Apolo' ve Petolo' ve ido' misubou' inite' mata' muki' nizani' nesi ido' vetesi minevo' alevo' oga' nesi ido' helaa' nesi ido' idise soto' neine' inite' nesi ido' alinge' soto' iline' inite' nesi nene mo lengi' initekovo' ve. 23 Ne neine'za lingine nene Kilisito'ni nene nizave. Ido' Kilisito' nene O'moso'mine ve. Nemu' nene evene' haza O'moso'mi gonolo' aleve lelikumu' nene okodine di dizamilo.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 4
Petoloki Zohaneki Kanisoleti Vovo'ningu' Minasine'1 Petoloki Zohaneki gamazi ne'mine li evene' li-ngimi nizasivo eveneto' medeli mini O'moso inite' lehizi-daa' ave nabasi mono' numuno nabau' gizebo iga' ave pilisi veti guve'inesi ve nabasi Sadukaio' evene' masi engita igi heteli nizavo 2 evene' apizi ngimi O'moso'mo Izesu'ni hilinguti' do ote-dine' ne'mine ogo evene' masi do ote-ngedeleseive li lasingumu' gili goloso igi 3 a'nido' diki ti' li lani': Nivenga' mo molako aize' goni' o-ngedelone li na'nava numungu' huli-ngidani'. 4 Ne'mine i-ngidani'za lasine' gamazi gilave muki' nene gili ele'vole' ani'. Ido' ne'mine ikevo gili ele'vole' ave nene imine' milikevo naba'ine nene faef tauseni (5,000) ine'.
5 Ingi go' lavo Zuda veliti guve'inesi vesi mono' gizebo vesi mono' apizi ngimaa' avesi Zelusalemi numuda mulise milani'. 6 Ee, eveneto' medelo mino O'moso inite' lehize-daa' ive naba Anasi' ve Kaiaha' ve Zohane' ve Alekisade' ve ido' eveneto' medelo mino O'moso inite' lehize-daa' ive naba'mi zuho mukikisi mulise mili mini 7 aposolo ngele'mizi di igi vovo'ningu' di oti-ngidi ti' li longo' i-ngidani': Ve a'ne'minelitise lingine zahidati' amuzo di ido' zahi gulivelo' me suno dasive. 8 Ti' li longo' i-ngidikevo O'moso'mi Sikalahuli'mo Petolo' lulou' gono davo aza ti' lo lo-ngimine': Evene' guvetesi vekizo, ido' gizebo vekizo, 9 ve gebili ma do lamine' o-dusine' mamu' nene nadi' igi di lamine' i-dasive li longo' nii-lidahe. 10 Linginesi Isilaele' aleve mukikisi gililizave lo lo-lengemeloze. Gililo. Nasalete ve Izesu' Kilisito'ni langisetine lohoto' zalo' bilikevo O'moso'mo hilavetidati' do ote-dive ne'mi amuzo'velo' me ve nene lamine' ogosa vetida ote neive. 11 Mono' godolou' gamazi ma ti' li gizi nizani' ma neive:
Numuno gizaa' geheni lingine numuno gizaa' ave nete ningi hulani' ne'mo nene geheni muki' ngivile' ogo numuno do amuzo molaa' geheni
lolo' ogo neive.
12 A'mine geheni nene Izesu' ve. Numudo' namado' ve lelikuti' do lu' izelive gohi ma nomive. Ado' eze gulivelo' lamine' olonive gohi ma nomive. Ei' hamokovo' nene neive lo lo-ngimine'.
13 Ne'mine lavo Petoloki Zohaneki ngehelele izamivo gamazi livi' kiselivi' igi lasine' nemu' ingine sukulu ma lamasive haza ve matise ve li gili sizaga li Izesukisi maka' minasive matise lasi nave li gilani'. 14 Ne'mine igi di lamine' i-dasive nene engikisi minavo ningi ngelemilizani' gamazi vise' igi hulani'. 15 Vise' igi huli goni' numunguti' ngele'mizi heto' igi engikovo' ti' li li gili ha gele ani': 16 Ve mene nadi' o-ngedelone. Ingine ato' suno dikesive li Zelusalemi aleve muki' nene gili osu' likenako laza nadi' ogo ataize lo-ngedelone. Ne nomive. 17 Nemu' a'mine gamazi hutile' ogavo evene' masi gilikelizave lii Izesu' gulive ihe' gohi li soto' igi li-ngimamilizo lo ga'ine dalone lisa 18 alizo li asi li-ngidani'. Asi li-ngidikevo ikesivo Izesu'nimu' li-ngimi eze gulive gohi li soto' amilizo li o've li amuzonga li li huki-ngidani'. 19 Li huki-ngidikevo Petoloki Zohaneki di velepe' izi ti' li li-ngimasine': Langisetine gili ningilevo. Lengi' eveneliti gamazi gele do O'moso'mi gamazi gele hulokusivo O'moso'mo gilivo lamine' ilihe. 20 La'lisete ningo gilusine' inite' nene nanitekumu' hiteko minelesive. Lo soto' soto' ogo minelesusive. 21 Ne'mine likesivo gizebo ve naba' naba ingine ngehelele izine' gani gohi li-ngimi soto' ine' initekumu' nene evenelite O'moso opo'ni li minanako lilimikelizave li ngibililizani' akamu' vise' igi haza ngimiseli hulikevo vasine'. 22 Golize inite' di di lamine' i-dasive nene kilisimasi've foti (40) ivile' ogo minine' nenako nemu' evenelite O'moso opo'ni li minani'.
Izesu' Gamazi've Lovo' Kiselevo' Ogo Lolone Li Eze Zuho Nete O'mosola Lani' Gamazi23 nGimiseli hulikevo limi ingine zuho nizada vi eveneto' medeli mini O'moso inite' lehize-daa' ave nabasi mono' gizebo ve nabalitesi li-ngidani' gamazi nene vetete' igi li-ngimikesivo 24 gili lu'ine mili hamo' igi O'mosola li ti' li lani': Vozeu' ve Guvekasi ve, Okulumo' misubo guvo noso ido' a'mingu' minani' inite' muki' do soto' aniveke, 25 Sikalahuka ne'mo geze gelekele' gipa avoteho Davidi'ni nene do ote-do gamazi veleu' molavo ti' lo line':
Evene' heta ato' ve nene ngizebolo' molavo gopo gani lani' nene
ido' evenelite haza gopo igi gamazi goloso li hukani' nene nanimu' neve.
26 Misubou' misubou' veti guve'inesi ve ido' gizebo ve'ine ingine,
Guvelesi vesi ido' ve naba ve lo do kegese-divesi nene lovo o ngemelone li
di nene igi di gese' ave lo line'.
27 Ee, lulo laminekisi gelekele' gipa Izesu'ni nene do lu' izelive ve lo eze do kegese-danive nene lovo imilisa Helode' ve Podio' Pilato' ve heta ato' vesi Isilaele' alevesi ingine lamine' mene ebeku' di gese' igi 28 gasika gozopo' gaka gelo amuzokalo' molo gelo salani molo-dane' inite' nene i-dani' ve. 29 Ne'mine ani'za Guvetesi ve make, lehelele izine' gamazi lani' nemu' gele mino gamazika livi kiselivi' igi lilizave lo gelekele' veka leli' nene vete do lapa nomine' o-ledo 30 amuzoka lemanivo inite' gizi dave do lamine' o-ngedo eze monovo ningilizave lo gelekele' gipa lulo laminekisi Izesu' gulivelo' ato' suno do gono dalone lo nolune li lani'. 31 Ne'mine li O'mosola likevo di gese' igi minani' numuno nene gulukulu' ogo mo'mongo' ogavo O'moso'mi Sikalahu' ne'mo lu'ningu' gono do ve'ine do lapa nomine' o-ngedavo O'moso'mi gamazi livi' kiselivi' igi golise gilami li-ngimika' i'mi minani' ve.
Inite' Mata' Nene Mukito' Inite'ine Di Minani' Gamazi32 Ido' gili ele'vole' igi minani' aleve ingine lu'ine ga'ine mili hamo' igi inite' mata'ine di minani' nene gei' initeka ve neni' inite'ne ve lami mukito' inite'ine di minani'. 33 Ne'mine igi nizavo aposolo ingine Guvelesi ve Izesu' hilinguti' otine' gamazi nene amuzo mili li soto' i ngimi' ngimi' igi minikevo O'moso'mo hize ele' o-ngedavo evenelite ingine mukikumu' ningavo lamine' ine'. 34 Numuno nehe misubo nehe inite' me'ninge nete meni've di di vi aposolo ngimikevo evene' linge ma inite' mamu' vise' ikevo ma vise' ani' votigile ngimaa' avo engikuti' ve mali'mosi initekumu' ma vise' amaa' ine' ve. 36 Ido' ne'mine suno nene Zosehe' nesi dani' ve. A'mine Zosehe' nene aposololite gulive gohi ma Banabasi' ve li mili-dave Levi' a'vopilemo' zuho mono' gono daa' aveuti' minive ado' Kipilo ailaniu' soto' ivemu' noluve. Ido' a'mine gulive Banabasi' ne'mi monovo nene do ngu' izaa' ive ve lo neive. 37 A'mine ve aza ebe' za zuho've ma do minine' nene meni hizikevo moni do aposolo do vo ngimine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018